text:
Ma’rifat dasar versi bahasa sunda X
Written By pidato sunda on Kamis, 11 Juli 2013 | 22.35
Category: Religion and Faith
Maqom Mahabbah.
Bismillahirrohmaanirrohiim
Para wargi sadaya mangga urang teraskeun deui hanca anu tipayun dina rarangka nambihan wawasan tauhid atanapi kaimanan dina agama Islam numutkeun pedaran dina ieu buku, mangga urang kawitan:
Ari maqom yakin anu kasalapan nyaeta mahabbah. Hartosna CINTA, khususna cinta ka Alloh sareng cinta ka Rasulullah, umumna cinta ka sadayana makhluk-Na atas dasar cinta ka Alloh, mahabbah ka Kholiqna. Ari anu dimaksud mahabbah didieu nyaeta mahabbah ka Alloh, mahabbah karna Alloh.
Ari jalma anu mahabbah eta tangtu naliti, nalungtik kana ka aya-an anu dimahabbahan-nana ( anu dipikacintana ), nyaeta Alloh SWT kalawan leres-leres.
Ari maqom mahabbah ieu minangkana mah maqom suluk anu pang puncakna, sabab maqom pang akhirna tina sadayana maqom yakin anu salapan.
Dawuhan KN Muhammad saw kieu :
“Sing saha anu cinta karna Alloh, jeung bendu karna Alloh, jeung mere karna Alloh, jeung nyegah karna Alloh, maka nyata sampurna imanna eta jalma”
Saur Syekh Kabir Abdullah Al-Hada ra. (1044-1132 H):
“Kanyahokeun ku anjeun, saenyana timbulna pokona mahabbah ieu teh nyaeta tina ma’rifat. Sabab moal cinta lamun henteu wawuh heula. Ari puncak buahna mahabbah nyaeta kalindihna hate ku mahabbah ka Alloh, sareng leres-leres ngajalankeun parentahna, ngajauhkeun cegahan nana”
“Ari pangluhurna darajat mahabbah, nyaeta henteu aya dina hate anjeun mahabbah sama sakali ka salian ti Alloh”
Tah dimana anjeun dawam kituna, tanwande bakal musnah kabasyariyahan anjeun sakuliahna, jeung bakal istighroq ( karem ) anjeun dina ANWARIL – ADHOMATIL – RUBUBIYYAH, hartosna bakal karem anjeun dina lautan Nur Kaagungan Dzat Alloh Anu Ngatur. Tah ieu teh anu sok disebut SYUHUD tea, nyaeta RU’YATUL HAQI BIL HAQI. Hartosna : Ningali Alloh ka Alloh.
Sareng upami jalma mahabbah nepi kana maqom bieu…..,gelarna teh MUHIBBIN SODIQUN ( anu cinta sabenerna ), calon nyandang gelar MAHBUB SIDDIQ atawa ‘ARIF SIDDIQ.
Ari awalna mahabbah anu sabenarna kudu geus ma’rifat, sakirang-kirangna ma’rifat dina Af’al sareng Asma tur Takholluq Bikhulqillah hartosna Berakhlak Kalawan Akhlak Alloh.
L E N Y E P K E U N
Upama jalma suluk kalawan leres-leres tug nepi ka ieu maqom mahabbah, maka dina ngajalankeun, ngamalkeun, naekan Asmana oge bareng sakabehna lahir – bathin ……, hatena…., sareng akhlakna, umpamana:
Lamun keur naekan ASMA….”ARROHMAANIRROHIIM”….! Ucapannana, amalanana, wiridan-nana, dina siang – wengina, sok teras terasan maca :“ YA..ROHMAANU… YA…ROHIIMU…” atawa wiridna teh: “BISMILLAHIRROHMANIRROHIM”……..!
Ieu suluk khusus dina ASMA anu KHUSUS. Tah kitu cara wiridannana……….!
Ayeuna cara TAKHOLLUQNA, nyaeta ngamalkeun kana ma’nana eta ASMA…, anu ma’nana teh nyaeta: “NU MAHA MURAH-MAHA ASIH” , anu marinan ni’mat gede-ni’mat leutik, anu rahmat nya-ah dunya-akherat ku jalan miasih ka sasama, nya-ahan…., bageur… kanu kumaha bae, ka saha bae. Teu pilih bulu teu pilih kasih, sakumaha nya-ahan nana Gusti Alloh ka mahlukna, sanajan kanu wangkelan ka anjeunNA, sabab maranehan-nana oge sarua meunang rohmanna Gusti Alloh.
Omat…, sifat Rohmat ieu kade leungit dina hate anjeun, sanajan urang ieu keur meunang gogoda, saperti dicarekan, dihina, jeung sajabana.
Anu matak…, dina sajarah para Waliyulloh, disebutkeun: aranjeunna ieu naringkatna sareng nepi kana eta darajat teh, teu aya sanes iwal ti ngagaduhan sifat: Nya-ahan.. heman……. ka sadayana makhluk.
Sareng pasti dimana jalma anu parantos TAKHOLLUQ samodel kitu…., moal boga hate unek-unek, sirik-pidik…., anu mana dua panyakit hate ieu anu matak ngaruksak kanu’AM’ sareng ka nu ‘KHOS’.
Prak laksanakeun…. Elmu teh sing nepi kana mangfa’at, sing cocog jeung maklumna, di dunya nyalamatkeun kana hate…, di akherat nyalamatkeun dina hujjah. Ieu ciri diantarana ‘ELMU NAFE’. Sakumaha diterangkeun dina hiji hadist, anu ieu hadist teh sering dimuat ku Imam Al-Ghozali nyaeta kieu ma’nana:
“Saha anu tambah-tambah elmuna, tapi henteu tambah-tambah pituduh…, maka moal tambah deukeut ka Alloh, malahan…. tambah jauh….”
Saur Imam Ghozali dina IHYA-na, sareng dawuhan Asysya’roni, kieu:
“Saha jalma anu henteu boga elmu rahasia hate…, paur… maotna… su-ul khotimah ( maotna henteu mawa iman ). Matak sakirang-kirangna… kudu percaya sareng taslim ka anu boga eta elmu……”
Sareng ari kakuatan ma’rifat eta aya 2:
Hiji tina dalil, nu disebut Ma’rifat Burhan.
Kadua nu disebut Ma’rifat Timadlul. Anu ngaranna Ma’rifat ‘IYAN. Oge sok disebut YAKIN tea, sakumaha ceuk ta’rifna:
“Ari ngaran YAKIN teh, nyaeta ningali nyata ku lautan iman, lain ku hujjah sareng lain ku dalil”.
Apan Kanjeung Nabi oge diparinan DALIL AL-QUR’AN mah saba’da yuswa 40 tahun. Tadina mah henteu…., nyakitu deui tina kakuatan iman mantenna dugi ka ISRO sareng MI’RAJ dugi ka kenging oleh-olehna…, nyaeta SHOLAT FARDHU anu lima waktu apan samemehna mah acan aya sholat fardhu. Alhasil ieu teh tina KAYAKINAN NANA sareng tina sae AKHLAKNA, nyaeta TAKHOLLUQ BIKHULQILLAH. Margi TAKHOLLUQ eta aya dina Maqom FARQI, sedengkeun TAHAQUQ aya dina Maqom FANA.
Bingung deui wae nya? Sumuhun da ieu mah ringkasan nana atuh. Lamun hoyong ngarti kana istilah samodel kitu nya kudu daraek maca kitab-kitabna;
Tapi sawios lah teu apal kana istilah oge da ieu mah sanes keur bekel ceramah tapi keur amal keuneun.
CARA MA’RIFATNA:
Dina ASMA “ARROHMAANIRROHIM”, urang ieu kudu TAHAQUQ ( ngayatakeun hakekatna ): ieu mah bagian RASA.
Yen dimana urang nya-ahan, berehan…, tekadkeun bae eta teh TIMBUL ti Alloh, sabab “ARROHMAANIRROHIM” teh GELAR ANJEUNNA. Rohmat teh sifat anjeunNA.
Tah lamun tos kitu.., kakara anjeun kataekan eta ASMA sabab geus kumpul antara Syare’at anu bukti ma’nana, sareng Thorekat anu bukti dina Takholluqna, sareng hakekatna, nyaeta …. TAJALLINA ALLOH ku eta ASMA.
Ieu teh sing tiasa bareng sakaligus tiluan-nana, nyaeta:
“Lisanna-hatena-sareng sir-na” kalawan taufik Alloh bakal hurung…. caang…. hate anjeun….., awas…., mukasyafah…. kana NINGALI ALAMNA ETA ASMA. Nyaeta ALAM anu TANPA HURUF… TANPA SORA…, nu KATINGAL teh WUNGKUL…. NUR…. Anu terus eta NUR teh ngaliputan ka sakabeh ALAM.
NGAWANGSULAN KATERANGAN PERKAWIS MAHABBAH:
Dawuhan gusti Alloh dina surat Ali’Imron ayat 31-32:
“Caritakeun ku anjeun ( heh Muhammad ), lamun maraneh aya micinta ka Alloh, maka kudu nuturkeun maraneh ka kaula. Tangtu micinta Alloh ka maraneh jeung ngahampura Alloh kana dosa-dosa maraneh, sareng ari Alloh eta Maha Hampura, Maha Asih”
“Bejakeun ku anjeun ( heh Muhammad ), kudu tho’at maraneh ka Alloh jeung ka Rosulna, maka lamun maranehan nana ngabalieur maka saenyana Alloh eta henteu micinta ka sakabeh anu kufur”
Ceuk sawareh ahli tafsir, sabab diturunkeunnana ieu ayat, nyaeta hiji mangsa Kanjeng Rosullulloh saw. lebet ka ka’bah ka sampak jalma-jalma anu kafir keur ngongkorongan tapekongna, kalawan make endog kaswari bari riba ku rarangken.
Lajeng kanjeng Nabi negor: ”model kieu agama Nabi Ibrohim…, anu diaraku kumaraneh teh….?”
Jawab maranehan nana teu euleum-euleum:”Teu ibadah kuring kana ieu tapekong, iwal ti rasa cinta ka Alloh jeung ngarah leuwih ngadeukeutkeun ka anjeunNA”
Nya kontan terus turun ieu ayat… keur nolak kana tekad, ucap, lampah, maranehan nana anu sasar.
Alhasil, cinta ka Alloh eta kudu dinyatakeun ku nuturkeun, manut kana ajaran kanjeng Nabi Muhammad saw dina tekad, ucap, sareng lampah. Nurut kana ajarannana, ngajauhan cegahan nana…!
SYARE’AT sareng HAKEKATNA:
Elmu teh jeung RIYADLOHNA jeung TAFAKURNA, sakumaha parantos dijalankeun ku Kanjeng Nabi saw, khususna di lebet Guha Hiro, sahingga Siti Khodijah r.a. nu janten garwana sering nganteuran ka anjeunna.
Nya…., tug dugi ka… pet-na.. dina waktos bade sumping Malaikat JIBRIL nyandak wahyu anu munggaran. Jadi elmu teh jeung riyadlohna. Ulah ELMU wungkul, ulah riyadloh wungkul. Anu matak kudu suluk, anu ta’rifna:
“Ngambah kana maqom-maqom yakin ku elmuna sareng ku tingkah hatena, lain ngambah ku elmuna wungkul”
Tapi berjalan elmu sareng tingkah hatena, nepi ka elmu teh bisa karasa, nyata.
Nyakitu deui, parantos dicontoan ku anu laluhung sapertos para nabi, para rosul tikawit K.N Adam a.s.
Malih K.N Adam a.s mah ngajalankeun tobatna teh dugi ka ratusan taun ngajalankeun kapengkuhan-nana dina mayunan umat anu ngabangkang, sareng ngajalankeun syukuran-nana, dugi ka gaduh gelar: “ULUL’AZMI”( kapengkuhan ).
Nyakitu deui K.N Yusuf a.s. TAPA-na teh apan dijero sumur sareng dijero bui. Memang lahirna mah dihinakeun… tapi hakekatna mah… DIMULYAKEUN………!!
Anu matak…., urang kudu ridho, mahabbah ka Alloh! Sanajan karasana ku nafsu mah henteu ngeunah. Nyakitu deui para Nabi anu sanesna…., sapertos Nabi Musa a.s. apan TAPA-na di gunung Thursina….. salami 40 dinten.
Nabi Yunus a.s…., TAPA-na teh dijero beuteung lauk. Teras kadieunakeun…, ditulad ku para ahli warisna anu saroleh, sapertos ku para sahabat, para tabi’in, para mujtahidin, sareng para kakasih Alloh. Anu matak aya dina haditsna:
“Ari ‘ulama eta ahli warisna para Nabi”
( Riwayat Abu Dawud, Thurmudzi, Ibnu Majah, Ibnu Hibban )
sareng:
“Ari ulama umat kami eta saperti para Nabi Bani Israil”
FAEDAH:
Dumasar kana hadist anu kasebat di luhur, maka seu-eur umat Kanjeung Nabi saw, anu ngagem milu kana manah-manahna para Nabi anu kapungkur, tapi., NUR-na mah nyandak ti Kanjeng Nabi saw di antawisna aya anu milu kana manah K.N. Adam a.s., ka K.N. Nuh a.s., ka K.N. Ibrohim a.s., ka K.N. Musa a.s., ka K.N Isa a.s, ….. sareng ka anu sanesna.
Nyakitu deui KAROMATNA oge milu kana mu’jizatna eta para Nabi a.s. sabab…., dimana aya digirangna…, tangtu bakal ngocor ka hilirna. Asal daek ngocorkeun-nana… sareng ngabebener sawahna… sareng daek capena dina ngolahna…, dina miceunan hamana… jukutna… sareng ngagemukna ( ngarabukna ) sareng nyocokan liang-liang anu balocorna sareng CINTA ngurusna. Ulah kahayang gede tapi kedul rek kumaha jadina.
Tah, IEU SAWAH TEH, simbul…., misil…, kana HATE sareng kana RAGA. Mangga geura ku urang lenyepan sareng tafakuran ku emutan anu bersih.
Dawuhan Gusti Alloh SWT, dina surat Al-A’rof ayat 57:
“Jeung ari taneuh anu subur, eta bakal alus kaluarna pepelakannana kalawan izin pangeran-nana, jeung ari taneuh anu tandus ( goreng ) eta moal kaluar pepelakan-nana anging mereketetet. Tah saperti kitu kami ngajelaskeun kana ayat-ayat pikeun ka kaom anu syalukuran”
Taneuh anu subur, anu lendoh, eta conto pikeun mu’minin. Taneuh anu tandus, eta conto anu kafir. Sareng sing emut dimana urang pepelakan, sing tiasa milih ngangge bibit anu sae….!
Mangga sami-sami urang tafakuran………………!
ADAB MAHABBAH:
Lamun urang terus ningkat mahabbah tina diajar…., bisa,… nepika ahli…, tangtu moal eureun-eureun MAHABBAHNA, TAFAKURNA, sareng… TAQORRUBNA… ku jalan DZIKIR sareng… FIKIR….!
Upamana, boh keur di kantor, di pasar, keur nyorangan , atawa keur gaul, keur naon bae, sahingga moal aya waktu anu nganggur..!! sabab hatena oge anu geus kitu mah mimiti moncorong, sareng parantos ngarasa kana LEZATNA mahabbah. Anu antukna sok dicabut ku Alloh RASA hayang dahar, RASA hayang nginum, RASA hayang sare, RASA hayang ngomong. Tah dina maqom ieu ngawitan hurung…, caang.. HATE teh.
Salajengna…, lamun tea mah tunduh…, sok ngalap cukup bae ku ngalenyap bari ka aya-an diuk, sareng anu sakira-kira sarena teh henteu matak ngabatalkeun kana wudlu. Sabab lamun aya dina maqom ieu mah, omat ulah batal wudlu, lamun tea mah batal, kudu gancang wudlu deui…!
Ieu teh minangka ADAB anu utama … dina ngalaksanakeun MAHABBAH KA ALLOH SWT.
Sareng nyakitu deui, lamun tea mah kabeneran lapar, maka eta oge kudu ADAB, nyaeta carana: lamun dahar ulah leuwih huapna tina bilangan “Jama’qilah”( loba tapi saeutik ): nyaeta ulah leuwih tina 9 huap. Kitu sulukna Syaekhul Islam ZAKARIYA AL-ANSORI.
Tapi, ari pikeun anu acan tepi kana ieu maqom mah, nyaeta anu masih gede keneh syahwat, dahar-nginum-sare, maka ulah waka nurutan samodel kitu, paling oge diajar saeutik-eutikeun…! Minangka latihan nana…!
Sabab, lamun tarik teuing lapar…,eta matak bahaya kana panyakit MAAG, sareng matak ngaganggu kana saraf otak. Mangkaning eta sadayana teh modal utama, sareng memang oge perkawis ieu mah eta tergantung kana situasi sareng kondisi, sareng tergantung kana kadaek, sareng cita-cita, sareng angkeuhan anu kuat….!
HIKMAHNA:
Ari jalma anu tos ngarasa LEZATNA MAHABBAH…, Lezatna MUNAJAT, eta tos gaduh ciri yen eta amalna ditarima ku Alloh SWT.
Saur IBNU’ATHOILLAH dina HIKAM-na:
“Sing saha anu manggihan buah amalna kontan ( di dunya / dina waktu ngamal ), maka eta dalil kana ditarimana eta amal di jagana ( akherat )”
Nyaeta contona saperti: LEZAT…, NI’MAT…, BETAH…., GUMBIRA…., dina waktu NGAMAL .., tah eta tuduh kana ditarimana eta amal ku Alloh SWT.
Tapi omat….,ulah boga tujuan kitu, hayang lezat, hayang ni’mat, sabab mentog di dinya…! Ah, pokona mah sing ikhlas bae…, karna Alloh!
CARA BERGAUL
Ieu oge kedah didasaran ku MAHABBAH ka Alloh sareng karna Alloh. Sakumaha dawuhan Gusti Alloh dina Hadist Qudsi:
“Pasti mahabbah Kami pikeun kanu silih pikacinta karna Kami, jeung pikeun kanu ngariung-mungpulung karna Kami, jeung pikeun kanu silih jarahan karna Kami, jeung pikeun kanu totomplokan karna Kami”
( Hadits Shoheh Riwayat Imam Malik )
Sareng dawuhan nana deui:
“Ari sakabeh anu silih pikacinta karna ka agungan Kami ( dina ngagungkeun Kami ), keur maranehan nana baris meunang mimbar tina NUR anu dipikabita ku para Nabi jeung Syuhada”
Ceuk dina HIKAM IBNU’ATHOILLAH:
“Saha anu moncorong wiwitan nana, tangtu moncorong deui wekasan nana”
Ari moncorong pikeun’Am, nyaeta dina sagala urusan nana, usahana, cita-citana, kudu karna agama…! Mangkade sabalikna…! Nyaeta ngagarap agama…, “karna dunya”, pangaruh, kadudukan, anu antukna bisa jadi puasana, wiridna, karna hayang ngudag kadunyaan …! Tah samodel kieu teh ngaranna “Lain karna Alloh”…, amal anu samodel kieu ……….., kosong…………….!!!
Kitu dijelaskeun ku Imam Ghozali dina kitab Minhajul’Abidin.
Alhasil, urang ieu dina ngagarap agama teh kudu sabenerna, saenyana, ulah nyandiwara…! Ari moncorong pikeun anu KHOS, nyaeta ku jalan ngaramekeun ngeusian sakabeh waktu ku rupa-rupa tho’at jeung wirid…, kalawan anteng mayeng…!
Moncorong wekasan nana: ku leberna NUR dina hatena tug dugi ka pinuh alam dadana sareng leberna kama’rifatan ka Alloh Robbul’alamin, jeung leungitna kokotor nafsu anu matak ngahalangan urang ka Alloh, kalawan sampurna.
Saur Ahli Ma’rifat:
“Ari hate-hate anu merdeka ( anu ma’rifat ) eta kuburan pirang-pirang rahasiah”
ASMA-UL HUSNA:
Dawuhan gusti Alloh dina Surat Al-Isro ayat 110:
“Caritakeun ku anjeun ( heh Muhammad ), prak bisi maraneh rek ngadu’a, ku jenengan Alloh, atawa ku jenengan Ar-Rohman, samangsa maraneh ngadu’a, maka tetep kangge anjeunNA gaduh sababaraha jenengan anu sarae”
Dawuhan K.N. Muhammad saw:
“Saenyana tetep ka Alloh anu Maha Mulya sareng anu Maha Agung kagungan 99 jenengan, saha anu katalar eta matak asup sorga” ( Riwayat Imam Turmudzi )
Para ikhwan mu’minin salikin rohimakumullah…….
Dawuhan gusti Alloh anu kasebut di luhur teh pikeun ngajelaskeun ka sing saha bae anu rek ngadu’a ka anjeuNA, kenging, ngangge asma Alloh atawa Ar-Rohman, oge kenging ku anu sanesna, kumaha karep urang bae, sabab eta jenengan teh sadayana sarae ( Asma-ul Husna ).
Teras dijelaskeun ku eta hadist, nyaeta jenengan Alloh teh aya 99 jenengan, saterasna:
“Saha anu katalar eta, “ASMA-UL HUSNA”, eta matak asup ka syurga” saur ahli ma’rifat, ieu ma’na teh minangkana mah ma’na dina fiqihna. Ari ma’na dina tasaufna, sulukna, lain bae katalar …… , tapi oge …. “takholluq” ku eta Asma anu 99 tea, sapertos anu parantos diterangkeun.
Sapertos Alloh Ar-Rohman, nya’ahan…: urang oge kudu nya’ahan.
Alloh Al- Jawaad ( berehan ) …………..: urang oge kudu berehan
Tah ieu ma’na takholluq teh, hartosna BERAKHLAK ALLOH …..!
Alloh Al-Ghofur ( Hampura an ): Urang oge kudu hampura an.
Alloh Al-‘Adlu ( Adil ): Urang oge kudu adil
Alloh Al-Muhaimin( nu heman nalingakeun ): Urang oge kudu heman, nalingakeun.
Alloh Al-Latif ( Welas ): Urang oge kudu welas ka sasama.
Sareng anu sanesna deui anu aya dina Asma-ul Husna. Nyaeta carana teh ditafakuran, di muroqobahan, hiji-hijina eta ASMA kangge pedoman akhlak sareng budi pekerti, sareng kangge nyangreud manah tina aber-aberan inget kamana-mana, sareng tina mikiran anu lain-lain. Kalawan taofek Alloh, jalma anu berakhlak kitu, hatena bakal jembar, loba kabungah, kagumbira an, kani’matan anu tanpa wates wangenna.
Tah ieu teh minangkana hiji elmu kangge katenangan bathin sareng katengtreman jiwa, anu keur pada ditareangan ku sarerea.
CARA NAEKANNANA:
Dupi cara naekan nana ieu ASMA-UL HUSNA, eta sami bae sareng anu parantos diterangkeun ti payun dina Asma Ar-Rohmaanirrohim, nyaeta cara fiqihna, tasaufna, sareng tahaquqna.
Fiqihna nyaeta berahklak sareng wiridna…!
Tasaufna nyaeta berakhlak kalawan eta ASMA, tur make pedoman dina naekan nana kujalan ngambah maqom yakin anu 9 tea.
Tahaquqna nyaeta tajalina Alloh ku eta ASMA..!
Contona: Umpamana lisanna ngamal lafadna : “YAA JAWAADU” hatena ngamal ma’nana nyaeta : NUN DZAT ANU BEREHAN. Terus dinyatakaeun ku ahklakna nyaeta bari “BEREHAN”
Tahaquqna…TEKADKEUN bae ku anjeun…SYUHUD ku RASA anjeun, dimana anjeun geus bisa ngalaksanakeun samodel kitu……, eta….ALLOH NUJU TAJALI kalawan ASMA….JAWAAD…! Alhasil eta sadayanateh wiridna, hatena,ahklakna….TIMBUL ti Alloh…..,ku Alloh…ka Alloh….!.
Nyakitu deui dimana anjeun ningali batur ahklakna “berehan”, tekadkeun bae ku anjeun sareng syuhud ku SIR anjeun…..nyaeta….ALLOH nuju tajali di eta jalma…ku ASMA JAWAAD. Dinu narimana, Alloh tajalli kalawan ASMA QOOBID….dinu merena, Alloh tajalli kalawan ASMA MU’THI….!
Jadi kabeh oge timbul ti Alloh…., sabab nya…anjeunNA anu AL-MUBDI-U ( anu nimbulkeun ) mulang deui ka Alloh……, sabab nya anjeunNA anu AL-MU’IIDU ( anu mulangkeun ). AL-JAAMI’U ( anu ngumpulkeun ) akhirna kumpul….,balik sadayana ka anjeunNA….. Ti Alloh….ka Alloh….,ku Alloh…..di Alloh….!
Urang mah ngan wungkul tempat dhohirna ASMA ALLOH.
ASMA ADHOHIRU:
Sok komo lamun Alloh tajalli kalawan ieu ASMA, tanwande anjeun bakal fana, majdzub, jeung bakal musnah sadayana makhluk.
Dawuhan Gusti Alloh dina surat AR Rohman ayat 26-27:
“Sakuliah anu aya di bumi, di langit eta musnah…, jeung tetep langgeng Dzat Pangeran anjeun anu kagungan Ka-agungan sareng Kamulya-an”
Saur ahli ma’rifat, ma’na FAANIN teh …musnah…! Kalawan teu kana jaman, sabab Faanin teh kalimat ISIM, nyaeta Isim Fa’al. Jadi baheula musnah…,ayeuna musnah…, jaga oge musnah…! Anu aya mah iwal ti Dzat Alloh Anu Maha Agung sareng Maha Mulya.
Saur syaekhuna Al-‘Arif billah Toto Syarif Muhammad Zakaria:
‘ Asma Adhohiru eta berjalan karasa kunu ma’rifat. Asma Al-Bathinu eta berjalan karasa kunu mahjub ( poek )”
Jadi ceuk rasa anu ma’rifat mah….: diri manehna…,sifat manehna..,af’al manehna…, anu euweuh…,ngan wungkul Alloh anu Aya ( anu Dhohir ) ! Ceuk rasa anu poek hate mah: diri manehna….,sifat manehna….,af’al manehna….anu aya ( anu Dhohir )..! Alloh…bathin..!!.
Dina HIKAM Ibnu ‘Athoillah ngabahas ASMA ADHDHOHIRU pikeun nganyatakeun batalna ayana HIJAB ( hahalang ) di HAK ALLOH TA’ALA ku 10 kalimat “Kaefa” anu ngandung ma’na ,” Aneh,kaget ( ta’jub )”
Anu ringkesna mah kieu:
“kaget….,kumaha rek bisa kagambar, Alloh kahalangan ku naon-naon, sedengkeun apan anjeunNA teh:
Anu Ngadhohirkeun kana sakuliahna perkara,
Anu Dhohir kalawan sakuliahna perkara,
Anu Dhohir dina sakabeh perkara,
Anu Dhohir pikeun sakabeh perkara,
Anu Dhohir samemeh aya sakabeh perkara,
Anu Dhohirna pangdhohirna tinimbang sakabeh perkara,
Anu Nyalira, henteu aya naon-naon sarta Alloh,
Anu Leuwih deukeut ka anjeun tinimbang sakabeh perkara,
Anu lamun henteu aya anjeunNA mah moal oge dhohir sakabeh perkara.
Jeung aneh…,kumaha bisana dhohir, Aya dina Euweuh…!. Atawa…, kumaha tetepna anu HADITS ( anu anyar ) sarta Dzat anu sifatna QIDAM. Sabab Aya jeung Euweuh teh duanana musuhan, moal kumpul bareng duanana. Nyakitu deui HADITS jeung QODIM, anu anyar jeung anu euweuh mimitina, anu matak ceuk ahli ma’rifat mah :
“Alloh anu dhohir, Alloh anu aya, makhluk anu euweuh bolongkotan……Alloh anu bathin, Alloh anu dhohir, Alloh anu awal….,Alloh anu akhir. Jadi sakaligus leungit…,sasar….Tekad HULUL sareng ITTIHAD, hartosna ASUP …, MANUNGGAL … NGAHIJI.
Sabab ari ngaran Ittihad teh nyaeta:
“Barengna anu Qodim sarta anu Hadits ( anyar ) , teras ngahiji hingga ngajadi hiji, tah model kieu mah mustahil..!”
Jadi anu tekadna “manunggal jeung Alloh” eta teh SASAR…!
Tapi dina maqom FANA oge aya bahasa ITTIHAD, nyaeta…ITTIHAD FIL WAHDAT.
Kajadian Anu Aheng:
Hiji jalma ngucap “Alhamdulillah” di payunaneun Iman Juned r.a.
Iman Juned r.a: “ Tamatkeun atuh saderek jeung lafadh Robbil’alamin”
Eta jalma : “ Aduh henteu tiasa ngahijikeun ngucap ‘alamin sarta Alloh”
Iman Juned r.a: “Kieu atuh ngucapna :
“Saenyana anu anyar, dimana bareng jeung anu qodim…, tangtu musnah anu anyar… Tetep langgeng anu Qodim…!”
Anu kieu dingaranan FANA teh…!
LENYEPKEUN:
Tah ayeuna ( he para salik ) , geura papay ku anjeun dina hiji-hijina ieu ASMA sareng NGAGUNAKEUN NANA…! Contona saperti: Dimana anjeun ningali anu maot……, ieu teh Alloh nuju TAJJALI kalawan ASMA AL -MUMITU..( anu ngamaotkeun ) : Sawangsulna tina ASMA AL-MUMIITU nyaeta AL-MUHYI ( anu ngahirupkeun ).
Tah anu kieu teh disebatna : ASMA-AF’AL atawa SIFAT-AF’AL.
Contona deui: Al-MU’IZZU ( anu ngamulyakeun ) lawanna AL-MUDZILLU ( anu ngahinakeun ).
Jadi ringkesna mah ma’na ASMA-AF’AL teh nyaeta pikeun anu aya lalawanan nana; nyakitu deui Sifat Af’al.
Jadi kesimpulannana : Af’al Alloh teh ngamaotkeun…ngahirupkeun, ngamulyakeun … ngahinakeun, Ngaluhurkeun…Ngahandapkeun, Ngarobahkeun… Nyicingkeun jeung sajabana ti eta. Tah lamun geus ngarti…, ayeuna geura prak muroqobahan sing nepi ka jadi mukasyafah…, musyahadah…. Tina ASMA teh sing nepi ka Dzatna …, sabab….. urang ieu ibadah teh Hakekatna mah ka …DZAT anu kagungan eta ASMA.
Saur Ibnu Malik dina ALFIYAH- na :
“ Ari ngaran eta nangtukeun kanu di aranan nana kalawan mutlak”
MU’AAYANAH ( NANGTUKEUN )
Ari nangtukeun ieu aya 2 tingkatan :
Kahiji : Nangtukeun ku i’tikad hate, nganyahokeun, ngabenerkeun, ngimankeun, terus … diucapkeun ku lisan, nyaeta saenyana teu aya anu ditauhidan, di-ibadahan, tegesna teu aya Pangeran anu sabenerna anging Alloh Nyalira sareng saenyana KN Muhammad saw eta utusan Alloh.
Kadua: Nangtukeun ku MUKASYFAH pikeun jalma anu tos terbuka hatena, anu caang bashirohna, bisa ningali ( awas ) kana ULUHIYAHNA Alloh SWT nepi ka musyahadah rasana kana AHADIYATNA Alloh SWT.
Tah ieu hakekatna ma’na ucapan : Syahadat
Kalawan terus mundur ka Alam Sadar..
Ieu maqom nangtukeun Musamma teh dina Elmu Ma’rifat disebutna MAQOM MU’AAYANAH. Bilih hoyong faham kana ieu maqom, mangga bae tingali dina kitab Jami’ul Mugni Syarah Fathurrohmman.
Maqom Mu’aayanah ieu teh pikeun salikin mah saba’da mukasyafah, sareng samemeh musyahadah, nyaeta ieu maqom teh hiji maqom anu panghebatna, pangbeuratna, pangdipikagentarna, sabab…, ka asup kana Babak Panyisihan Terakhir kangge mencapai Maqom MAJDZUB ILLAHIYAT, anu dina hadist na diterangkeun:
“ Sakali Majdzub tina pirang-pirang Jadzbah Pangeran anu maha Hak eta moal bisa diunggulan ku amal Jin sareng Manusa”
Numatak pantes maqom Majdzub ieu teh dipikahayang ku sarerea anu suluk.
“ Saha anu henteu ngasa-an, nya tangtu Moal Nyaho”
“ Jeung henteu sarua, ukur beja jeung…anu nganyatakeun”.
Kukituna mang hanjakalkeun, nepi ka ieu maqom teh seu-eur anu ngaku. Sabab seu-eur anu ngaku FANA, ngaku MAJDZUB, padahal mah MU’SHIR atawa kalenger ( teu eling ), karanjingan ku JIN, anu di antarana sok bari ngabudah sungutna, aya anu ngageter awakna bari heuras, aya deui anu bari ceurik ngagukguk, aya deui anu teu elingna teh bari ngocomang-ngaco.
Anu matak dimana aya elmu anu kudu ngaco heula…,Eta elmu SASAR….. Ngan kulantaran teu nyarahoeun tea…,
Nu kituna………, nu ningalina…, guruna……, muridna…….., sarua atoh bari nyebutkeun Cenah…. Eta teh….., keur FANA…, keur MAJDZUB, padahal mah MU’SHIR ka asupan jin. Kade bisi kitu..
Malah aya deui, ka anu gelo oge majar teh keur MAJDZUB…., ieu teh sadayana timbul tina kabodoan-nana…., henteu terangeun kana ta’rifatna FANA sareng MAJDZUB! Sok komo kana hakekat ma’rifatna mah. Malah henteu ma’rifat af’al-af’al acan, sabab kana Tajalli Af’al oge can kungsi ngasa-an.
Salajengna ari maqom MU’AAYANAH ieu, pikeun’Arifin mah nyaeta maqom saba’da musyahadah… nyaeta susunan-nana ma’rifat : Mukasyafah, Musyahadah, Mu’ayanah.
Pasoalan: ”Dupi ari eta anu sok NYAHOAN kana EUSI HATE BATUR…, bisa NINGALI KA ARWAH ( anu atos maraot ), sarta bisa NGOBROL jeung bangsa Jin, sareng bisa NINGALI kanu jauh sanajan rebuan kilometer anggangna, sareng sajabana ti eta…, tah kumaha eta anu kitu? Cenah… eta oge ngaranna Mukasyafah…….?
Jawaban :”Bener eta oge sok dingaranan mukasyafah…! Tapi, sanes mukasyafah anu dituju ku elmu ma’rifat, margi, ari ngaranna mukasyafah ceuk ahli ma’rifat mah nyaeta….:
“Ari mukasyafah teh nyaeta HADIR ( sarta Alloh ) anu henteu bisa disifatan ku penerangan”
Saur Imam Asysya’roni:
”Mukasyafah model ningali kana ka-ayaan sajeroeun imah batur ti ka-anggangan… eta teh saenyana mah mukasyafah Syetan ( JIN )”
Sareng deui mukasyafah model kitu biasana tina Elmu Hikmat, nyaeta aya babaca-an nana anu lamun kataekan, buahna teh moal teu kitu.
Jadi……, ari mukasyafah nurutkeun ahli ma’rifat mah nyaeta…, Hadir ( sarta Alloh ) anu henteu bisa disifatan ku penerangan.
Anu samemehna bisa hadir kieu teh, nyaeta terbukana hijab hatena … Bray…, Katingali jelas… Rohanina… “Nur” wungkul… ngojay dina lautan “Nur” anu tanpa wates-wangenna… Sup…. ka Eta Alam, Les…, Alam Jasadna ( Alam Mulki )…, Leungit… Karungkup ku Caang…! Sarta Pasti Leungit. “Waham” sareng “Hoyalna” ( Sangka-an sareng cita-cita otakna ).
Tah, ieu mukasyafah mungguh ahli ma’rifat………..!
Saparantos kitu…, terus tingkatkeun deui “Nur”-na ka anu leuwih caang tibatan eta “NUR”, nyaeta”NUR ASAL”…! Asal ti Dinya, balik deui ka Dinya…!
Tah ieu teh “Alam Asma sareng Sifat”…….!!
Dina maqom ieu “Mu’aayanah” teh ( Jabarut ). Ari ieu “Nur” teh nyaeta,,,, “NUR”-na K.N. Muhammad saw…..!
Punten, rada panjang jawaban-nana perkawis mukasyafah, mu’ayanah, kumargi…, seu-eur anu sok “Nyanyahoanan” sareng akuan anu antukna loba anu katipu di kalangan ’Am sareng Khos.
Sarengna memang oge sim kuring teu acan mendakan anu nerangkeun sareng anu “Ngahukuman” kana mukasyafah, mu’ayanah. Sareng deui, seu-eur anu teu acan terangeun kana bedana Elmu Ma’rifat… sareng Elmu Hikmat…, anu antukna seu-eur tukang “Hikmat” anu ngaku.., “Ma’rifat”..! Malah.., seu-eur Dukun anu ngaku”Ma’rifat”, ngaku ahli Hakekat. Pan jadi pabeulit.
Nyakitu deui seu-eur para ahli Da’wah anu masih teu acan terangeun kana “Sajatina” Elmu Hakekat, Elmu Ma’rifat, sahingga diantarana aya anu “Nyakompet-daunkeun”: anu pokna teh “Satiap Hakekat… eta mikung, eta sasar…”,kituh..!
Tah sangka-an kitu teh ngajelaskeun kana “henteu terangeun nana” kana sajatina Elmu Hakekat-Elmu Ma’rifat….!!
Anu padahal aya 2 Rupa:
aya anu HAK, aya oge anu BATHIL…
aya anu CAANG, aya oge anu POEK….
aya anu NURONIYAH RUHANIYAH.., aya oge anu DHULMANIYAH.., JINNIYAH,
aya anu LADUNI NURONI…., aya oge anu ISTIJRAD MAKRI….
Dalil anu gampil keur Ahli Syare’at mangga bae tafakuran… ka aya-an antawis K.N. Musa a.s. sareng K.N. Khidir a.s anu aya dina Al-Qur’an surat Kahfi (ayatna seu-eur):
Sareng sing emut kana semboyan para ulama:
“Syare’at henteu dibarengan ku Hakekat…. Kosong, Hakekat henteu dibarengan ku Syare’at…, Batal…..! ”
NGENALAN PARA IMAM
Agama anu ku urang dianut teh, eusina aya tilu:
Nyaeta : ISLAM - IMAN - IHSAN.
Ari elmuna dingaranan : Fiqih -Tasauf - Tahaquq
Ari jurusan nana : Syare’at -Tarekat - Hakekat
Ari sasaran nana : Jasad - Hate - Ruh
Ari gelar anu ngagarapna : ‘Aabid -Zaahid - ‘Aarif
Ari kalakuan nana : ‘Ibadah - ‘Ubudiyah - ‘Ubudah
Ari sesebutan nana : Muslimin-Mu’minin-Muhsinin
Tah kudu nepi kadinya lamun aranjeun rek diajar ngaji sakumaha diajarkeun nana ku para Nabi.
Dina masing-masing fak ieu aya IMAM-IMAM na, anu ahli, anu diakui ku sadayana Muslimin, Mu’minin, Muhsinin tea dijaman Tabi’in,Tabi’ut Tabi’in. Da dijaman sohabat mah elmu agama ieu can dipisah-pisah siga ayeuna.
Ari Imam anu Fak dina Elmu fiqih, eta sadayana mah seu-eur, aya kirang langkung 10, namung anu ditetepkeun mah aya 4, kumargi anu 4 ieu perjalanan nana teh ( madzhab ) tersusun rapih kalawan terus-menerus dijalankeun ku pangikutna sareng bukti aya kitab-kitabna, sareng deui ari para Imam Mujtahid mah sadayana oge eta Ahli kana elmu Dhohir sareng elmu Bathin, Syare’at sareng Hakekat. Kumargi, Syare’at sareng Hakekat teh sami ti jungjungan K.N. Muhammad saw. Namung anu seu-eur dikanyahokeun sareng anu dibahas ku aranjeunna, nyaeta Elmu urusan KAISLAMAN, anu disebut Elmu Fiqih.
Ari ieu Imam anu opat teh, nyaeta anu tos teu samara deui:
1.Imam Hanafi. 2. Imam Maliki. 3. Imam Syafi’i. 4. Imam Ahmad bin Hambali.
Sadayana ieu Imam teh, sanaos di antarana kaolna seu-eur anu perbentenan nana namung sadayana oge leres. Anu matak dina nuturkeun ka aranjeuna kedah patuh kana salah-sahijina, ulah ngalap ka anu arentengna wungkul sareng ulah dipilihan saenamah. Tapi omat ulah nyalahkeun kanu sejen.
Salajengna para Imam Tauhid oge kacida seu-eurna, malih rupina mah langkung seu-eur tibatan Imam Fiqih, nyaeta sadaya aliran dina ieu elmu aya 73 aliran/golongan. Kitu dijelaskeun dina Hadist.
Anu salajeungna kieu :
Ieu sadayana golongan teh bakal kana Naraka…, anging anu salamet teh, nyaeta…. Anu milu kana.. ! I’tikad KN Muhammad saw sareng i’tikad para Sahabat ra. Ari anu dijalankeun ku KN Muhammad saw , namina SUNNAH, ari anu dijalankeun ku para Sahabat ra, namina JAMA’AH. Ayeuna urang hijikeun jadi I’tikad AHLI SUNNAH WAL JAMA’AH.
Ari Iman Mujtahidna , nyaeta : (1) IMAM “ASYA’ARI (2) IMAM MATURIDI
Tah ieu anu katelah ku Imam Ahli Sunnah Wal Jama’ah dina Tauhid Umum. Anu palajaran nana diringkeuskeun dina ‘Aqo-id sifat atawa “aqo-id Khomsin (50) anu perincian nana :
20 sifat anu wajib di Alloh
20 sifat anu mustahilna
1 Sifat anu wenangna di Alloh
Jadi jumlah sadayana aya 41 sifat.
Ditambih ku sifat anu wajib di Rosul:
4 Sifat anu wajibna
4 Sifat anu mustahilna
1 Sifat anu wenangna
Jadi jumlah sifat anu di Rasul aya 9 sifat
Jumlah sadayana sifat anu di Alloh sareng anu di Rasul aya 50 sifat.
Tah ieu teh disebatna TAUHID UMUM sareng MA’RIFAT DASAR. Anu ngandung harti. Sing saha anu rek ngudag Ma’rifat Khusus…, saperti aya dina ieu buku…., maka eta kedah NGAJI heula kana eta ‘AQO-ID KHOMSIN. Tah ieu ‘Aqo-id teh wajib di kanyahokeun ku sakabeh muslimin muslimat anu parantos akil baligh. Tapi ku kituna omat ulah ngalap cekap ku sakitu wungkul, sabab martabat iman teh henteu cukup ngan nepi ka DINYA bae.
Mangga geura tingalian tong jauh-jauh eta bae dina Syarah Safinah kaca 8; nyaeta ringkesna kieu :
MARTABAT IMAN aya 5:
1.Iman Taqlid, nyaeta imanna teh anu sok milu ka batur bari teu terang kana dalil dalilna acan.
2.Iman Elmu, nyaeta imanna teh anu kaluar tina elmuna sareng terang dalilna.
Tah ieu Iman Taqlid sareng iman Elmu teh :
“Poek hatena sareng SIR-na, tina ningali ka Dzat Alloh Ta’ala”
3.Iman I’yan, nyaeta anu sok disebut “Aenal Yakin” anu ieu mah geus caang hatena ku NUR IMAN,sarta tos bisa ningali alam Malakut.
4.Iman Haqqul-Yakin, yaeta anu tos Musyahadah Ningali Ka Alloh ku Jeroan Pisan Hate ( sir )
5.Iman Hakekat, nyaeta anu tos salamina Fana ka Alloh.
IMAM MA’RIFAT
Ari Imam ma’rifat anu kasohor aya 2 :
1.IMAM ABI HASAN NURI ra.
2.IMAM JUNED ra
Ari cara pembawaannana nyaeta kieu :
Ari Imam Abi Hasan Nuri mah tara nerangkeun kana ieu Elmu Hakekat anging ka ahlina.
Ari Imam Juned mah, Elmu Hakekat teh sok dicarioskeun sareng sok dipasihkeun ka ahlina sareng ka lain ahlina. Kanu KHOS sareng ka nu ‘Am. Malah anjeunna kantos ditegor pedah sok nerangkeun Elmu Hakekat kanu AWAM.
Waler Imam Juned ra. “Enya…, tapi sim kuring ngajak ka ‘Am ( awam ) ieu dipayuneun Alloh”
Teras kadieunakeun.., anu samodel kieu teh Syekh Sayyid Ali Al Imron, nyaeta guruna para ulama anu ma’rifat, malah kantos dituding tukang ngabubadirkeun Elmu.
Para ihwan mu’minin salikin rahimakumullah. Urang ieu ulah kahalangan tina maju jalan ka Alloh kusabab awam, sareng kusabab loba dosa. Sabab teu kirang kirang anu kapungkur oge nepina ka Alloh teh tina ka awaman nana atawa tina saba’da tobat ka Alloh tina rupa rupa dosa.
Diterangkeun tina kitab Futuhatil Ilahiyat :
Seu-eur para auliya anu laluhung tadinamah jalma-jalma anu awam dina Fak Syarea’at, tapi dina Fak Rahasia-Rahasia Kama’rifatan nana mah Laluhung…! Contona saperti guruna Shulton ‘Arifin wal Auliya Abu Yazid Al-Busthomi, eta jalmi awam nyaeta anu katelah Abu Ali Al-Musnadi.
Saur Abu Yazid ra: “Kuring diajar Elmu Tauhid sareng Hakekat.. ka anjeunna ( Abu Ali Al Musnadi ). Anjeunna belajar Elmu Sholat sareng Elmu Syare’at sejenna ka kuring” ( Abu Yazid )”
Nyakitu deui Syekh Ibnu Ubbad butuhna kana kama’rifatan nana teh tina perawatan nana Ahli Ma’rifat anu awam. Contona deui saperti guru ma’rifatna IMAM GOZALI eta oge jalmi awam. Syekh Gozwini ( guru ma’rifat ), sahingga lamun datang ka anjeunna masalah masalah syare’at sok dituduhkeun ka muridna nyaeta Syekh Habthi.
Sareng seu-eur deui anu sanesna…Alhasil……..:
“Sareng seu-eur ti para wali anu aragung eta barodo…, tapi dina rahasiah Kawalian Laluhung’ ( Futuhatil Ilahiyah, kaca 161)
Iman Al-Ghozali sareng Imam Aysyadzali :
Diantara cara pangajaran Maqom Ihsan dititikbeuratkeun ku Imam Ghozali, kedah salamina NGARASA “Fa Innahu Yarok”, hartosna salamina urang ieu ngarasa Ditingali Ku Alloh.
Ari pembawan nana Imam Asysyadzali mah “Ka Annaka Taroh” hartosna : Kaya-kaya saenyana anjeun Ningali Alloh salamina.
“ Jeung sing saha anu henteu ngajadikeun Alloh keur manehna NUR maka moal keur manehna menang NUR”
Jadi .., sing saha jalma nu teu dipasihan CAANG hatena ku Alloh, maka…., eta moal CAANG.
AYEUNA URANG MALIKAN DEUI KANA MASALAH ‘ASMA’, ISMU DZAT ALLOH :
Ari Alloh teh nyaeta ngaran pikeun Pangeran anu Haq kalawan tuduh anu ngahimpunkeun kana ma’na-ma’na ASMA UL- HUSNA sadayana”
Jadi Alloh teh ngaran dzat anu dingaranan ku sakabeh ngaran, anu ngahimpunkeun sakabeh ASMA.
Contona ngahimpunkeun, saperti lamun aya nu nanya:
“Saha anu welas asih teh?” Jawab : “Alloh”
“Saha anu berehan… ?” Jawab : “Alloh”
“Saha anu lautan hampura?” Jawab : “Alloh”
“Saha anu berbuat…?” Jawab : “Alloh”
“Saha anu ngarizkian…?” Jawab : “Alloh”
“Sareng saterusna……..?” Jawab : “Alloh”
Jadi..sakabeh Asma ( Ngaran ) teh…, balik kanu dingaranan nana…, nyaeta Dzat Alloh SWT Nyalira…! Tah ieu teh ma’nana WAHDAT sareng WAHDANIYAT, hartina : “NYALIARA” anu buktina Nyaliara ngaliputan ka sakabeh perkara.
Jadi anu Nyalira teh saenyana Nyaliara.
Bari henteu ITTIHAD sareng HULUL…!
Maha Suci Alloh tina eta ka aya-an….!
Ari i’tikad anu model kieu, nyaeta Ittihad sareng Hulul ( Manunggal Sareng Nitis ) biasana I’tikad Ahli Kabathinan sareng Hakekat Mikung. Anu ka Alloh teh ngalap cukup ku Percaya Wungkul. Anu tekadna teh geus teu kudu ibadah Syare’at sagala rupa, sabab manehna Ngarasa geus Manunggal jeung Alloh. Maha suci Alloh tina tekad saperti kitu.!
Tapi dina maqom FANA oge aya bahasa ITTIHAD, nyaeta…ITTIHAD FIL-WAHDAT.
Sapalih Ahli ma’rifat ngadamel conto supaya ngadeukeutkeun kana faham, tapi henteu dina Hakekatna mah. Nyaeta saperti : “ Kaca anu dipulas ku rupa rupa warna, hideung, koneng, biru, beureum, hejo. Terus dipoekeun kana panon poe. Geus tangtu bakal tembong dina taneuh masing-masing kalangkangna eta sadayana warna anu aya dina eta kaca, bari eta cahaya panon poe teh henteu pindah terus ngahiji jeung eta kaca”.
Dhohir eta sadayana sifat sareng warna, padahal panon-poena mah HIJI. Geura mangga tafakuran.!
Saha anu faham kana ma’na WAHDAT atawa WAHDANIYAT dina maqom umum sareng maqom khusus, niscaya jadi ahli tauhid anu sabenerna. Anu Ta’rifna WAHDAT teh, nyaeta: Nyalira tapi nyaliara….
Nyaliara tapi nyalira
Hiji tapi loba……
Loba tapi hiji…….!!
Jadi lobana teh Loba Nisbat……., Loba Sesebutan nana…..
“Ari sesebutan ieu Hakekatna mah Henteu Aya”
Nyaeta lamun ditingali ka aya-an-nana sareng buktina memang oge Loba…. Tapi…, lamun dibalikeun ka Pusatna mah ( Ilahiyat ) eta – HIJI -……….!
Anu matak saur Syekh Nafis dina kitabna:
Heh saderek sim kuring anu’Arif, dimana anjeun tos hasil ieu maqom Tauhid Asma, maka Alloh SWT sok TAJALLI ka lawan silih ganti antara Dua Asma:”Al-Jaami’u sareng Al-Maani’u” ( anu ngahimpunkeun sareng anu nyegah ). Anu mere tuduh duanana ka anjeun kana musnahna sagala anu di DHOHIR keun nana, karungkup ku AHADIYATNA Alloh SWT.
Anu kahiji, jenengan Al-Jaami’u, hartosna : Anu ngahimpunkeun nyaeta ngahimpunkeun ka sadayana anu di DHOHIR keun nana.
Carana Nyaeta:
Hartosna: “Tingali Loba dina Hiji”
Ma’nana : “Sakabeh alam eta ti Dzat Alloh wungkul Nyalira…! Henteu aya anu sanesna”
Kadua, jenengan Al-Maani’u, hartosna: Anu nyegah Kalawan Dzatna sakabeh anu di DHOHIR keun nana.
Carana Nyaeta:
Hartosna : “Tingali Hiji Dina Loba”
Ma’nana :”Ti Dzat Alloh timbul sakabeh alam….Teu aya ti Nu Sanesna......
Kasimpulan : tina ieu dua GELAR ( Asma ), terhimpun sakabeh alam ka Alloh SWT sareng tercegah tinu sanesna. ASAL TI ALLOH BALIK DEUI KA ALLOH….! Inna lillahi wa inna ilahi roojiuun
Rupina mung sakitu bae bahasan maqom yakin anu ka salapan ieu jalaran tos panjang teuing. Padahal upami dibahas ku ahlina moal tamat-tamat ngaos tauhid mah malih anu ngaosna kaburu bosen. Tapi sok sanajan kitu, mugi wae aya mangfa’at sareng barokahna kanggo saha bae anu hoyong diajar elmu tauhid ieu, boh kanu ngarang ieu buku boh kanu mostingkeun nana oge kanu macana. Amin..
1 komentar:


c: text/html

text:
BUDAK ANGKOT
Dina hiji poe, aya ibu-ibu numpak angkot bari ngangais budak 3 taunan tapi tisabareng naek angkot, eta budak teh teu eureun-eureun ceurik wae,
tayohnamah eta budak teh hayangeun nyusu tapi indungna eraeun da puguh angkot teh pinuh, tuluy wae ku indungna di beberah sina repeh, tapi eta budak kalah beuki tarik ceurikna teh nya akhirna mah indungna ngelehan era era oge susuna dikaluarkeun tuluy di asongkeun kabudakna bari tuluy dirungkupan ku samping.
teu kosi lila eta budak kaluar nolol tina samping bari pok ngomong ka penumpang sejena “ngalaleueut a ……”
penumpang zzzZZZzzz…

robotstxt: allowed

filter: keep


text:
Cai laut anu mimiti pasang mimiti ngarayap ka girang. Di beulah kulon layung kari sadalis. Geuleuyeung, Mang Linta nyorongkeun sampanna ka tengah kali, diwelah lalaunan. Teu lila ge nepi ka handapeun ranggon.
Sabot nalikeun sampanna kana tihang ranggon parantina, layung tilem dina poékna peuting.
Barang nyedek ka isa, poék mani meredong. Pantes bé da bulan kolot, manjing ka lilikuran. Jaba geus ti beurang kénéh teduh angkleung-angkleungan, kos geus deukeut ka usum hujan.
Di saung ranggonna, di tengah kali, Mang Linta nganco dicaangan ku lampu gantung nu caangna mérékététét. Pikirna, sugan peuting ieu mah loba hurang nu kabawa palid ku cai pasang. Bari memener tali ancoanana,
pangangguran manehna nelek-nelek ranggon-ranggon nu séjén. Katoong paroék. Aya gé ka beulah girangna, célak-célak. Ka marana nu ngaranco téh? Gerentes Mang Linta.
Geus tilu kali ngangkat, encan baé nyugemakeun haténa. Kalah hayoh wé boboso nu kasair ku ancona téh. Geus lima. Rada beulah kénca – okosna mah rada beulah sisi –kadéngé ku Mang Linta kos aya nu keur ngajala.
Manéhna ngintip tina sela-sela hateup ranggon. Enya bé, aya sampan nu keur ngajala, dicaangan ku lampu cempor nu dibawana. Ngan teuing saha-sahana mah, da ku Mang Linta jelemana ngan katempo belegbegna. Tetempoan Mang Linta mah aya duaan, kos awéwé jeung lalaki. Lalakina nu nébar-nébarkeun jalana, awéwéna mupulan beubeunanganana. Biasana mah nu sok duaan ngajala jeung pamajikanana mah Si Jaé. Kitu sangkaan Mang Linta téh.
Diitung-itung, sakitu geus sababaraha kali ngangkat, can aya nu mucekil baé. Bisa diitung ku ramo angkatan nu ayaan mah. Lolobana mah ngeplos deui ngeplos deui. Caina geus tiis deui kitu? Gerentes Mang Linta. Tapi
barang tungkul ka handap, kaciri kénéh nyéotna cai pasang téh ka girangkeun. Boborélakan. Ceuk itungan mah, tangéh kénéh kana surut. Didédéngékeun deuih ku Mang Linta téh, sugan aya kécépét-kécépét tenggak hurang. Bet euweuh pisan. Nu loba kadéngé mah kalah ka tenggak lauk, mani kukucibekan di ditu di dieu. Kos lauk galedé deuih tina sora tenggakna mah. Piuntungeun nu ngajala.
Mang Linta tungtungna mah lelenggutan, kateluh ku tunduh. Awakna ngajoprak, ngaréngkol dina palupuh ranggon. Tadi téh kuduna mah manéhna hanjat, tapi kapaksa nagen-nagenkeun manéh. Ari rék balik, korang pan kosong kénéh. Ceuk pikirna, boro-boro bisa setor keur urang dapur, keur ududna sorangan gé can tangtu mahi. Sugan rada peuting turunna hurang téh. Nu matak tuluy ku manéhna ditungguan, ngahagalkeun balik rada telat.
Di ranggon ancoan nu di girang téa, anu lampuna célak-célak, ayeuna mah geus pareum, tandaning geus euweuh nu nungguan. Boa kari manéhna anu masih nagen téh. Tungtungna mah Mang Linta kateluh ku tunduh. Ari hurang ager bé euweuhan.
Hiji mangsa Mang Linta ngulisik, kagandéngan ku sora kukucuprakan gigireun ranggonna. Manéhna gigisik. Lol ka luar, béntang timur geus lingsir ngétan. Piraku Si Jaé can hanjat mah, sakieu wayah geus deukeut ka janari leutik? Rét ka lampu gantung, geus pareum. Ku angin okosna mah. Ancoanana ngeueum kénéh, teu kaangkat-angkat da kasaréan.
Manéhna memener sila bari ngaringkebkeun deui sarungna kana awak, nutupan hawa tiris nu nyelesep. Lol deui, nolokeun sirahna tina lawang ranggon, hayang sidik ka sora nu kukucuprakan. Enya bé aya parahu, teu jauh ti ranggon ranggonna. Barang manéhna rék nyorowok, rék nanya saha-sahana nu di parahu, ari gujubar téh, sora aya barang beurat nu dijubarkeun ka cai. Mang Linta kerung, tuluy nyidik-nyidik deui. Ditenget-tenget téh, belegbeg parahu teu robah-robah ayeuna mah, kos nu dijangkarkeun. Rét manéhna ka handap, cai geus nyéot palid ka hilir. Ari parahu angger nagen, padahal diwelah gé henteu. Teu katempo aya gantar deuih. Okosna mah tadi nu ngagujubar téh enya sora jangkar nu dialungkeun ka kali.
Beuki heran baé Mang Linta téh. Sisinarieun aya nu paparahuan peuting-peuting bari jajangkaran sagala. Ilok nu rek ngajala atawa mancing mah? Sakieu wayah geus liwat tengah peuting. Kitu gerentes Mang Linta.
Sajongjongan mah, hayoh baé manéhna nelek-nelek parahu. Sugan enya nu rék ngajala. Jeung mun enya jelemana wawuh, rék digeroan.
Tapi ditutungguan téh, ti lebah parahu teu kadéngé sora-sora ranté jala. Boa nu mancing. Ah, enya meureun nu mancing, da katempo tina belegbegna mah kalah ka dariuk. Tapi teu lumrah deuih wayah kieu aya nu
mancing, komo di tengah mah, gerentesna deui. Biasana gé malem Minggu loba nu mancing mah. Kitu gé naragogna téh di sisi kali bae, atawa dina parahu nu dicangcangkeun di sisi muara. Langka anu ngahaja ka girang mah. Pan ayeuna mah karak malem ..... Mang Linta nginget-nginget poé. Juma’ah ayeuna téh. Enya Juma’ah. Aéh, naha aing poho-poho teuing, gerentes Mang Linta kos nu reuwas. Paingan batur-batur aing teu ngaranco, da malem Juma’ah, gerentesna deui. Tapi leuwih ngarénjag Mang Linta téh, barang ti lebah parahu nu buang jangkar téa, kadéngé sora awéwé nyikikik.
Aya kana saparapat jamna Mang Linta samar polah di jero ranggonna. Rék ngangkat ancoan, bébérés terus hanjat, sieun ngagareuwahkeun anu keur otél dina parahu. Hanjakal teu hanjat ti tatadi. Mun ti tatadi mah, waktu nu dina parahu karak jol ka dinya, moal éra atawa sieun kos ayeuna meureun mun rék hanjat téh. Ayeuna mah, sasat manéhna geus nyaksian jeung nyaho sagala rupana nu dipilampah ku awéwé jeung lalaki nu otél dina parahu téa. Atuh ari rék kaluar ti ranggon téh ayeuna mah jadi serba salah. Leuheung lamun ituna teu nanaon ka manéhna. Kumaha lamun malik nuding ngintip ka manéhna. Eta deuih, bet kabina-bina teuing nu di parahu téh, kos teu boga curiga nanaon. Parangsana aman bé meureun, da aya di tengah-tengah kali.
Tungtungna mah Mang Linta kalah ka ngahéphép baé di ranggon. Rék ngangkat ancoan gé teu wanieun, da ngeueum ti saméméh kapulesan. Panonna rét deui rét deui ka lebah parahu. Najan enya ukur reyem-reyem,
tapi tina sora jeung robah-robahna nu ngabelegbeg mah, kaciri pisan, keur naon nu di parahu téh. Wayah beuki nyedek ka janari. Hawa beuki nyecep kana kulit.
Tungtungna mah Mang Linta ngarasa kaluman. Cindeten baé téh matak ngeselkeun baé haténa. Pitunduheun gé ngadadak musna. Antukna manéhna mikir, rék néangan jalan sangkan aya alesan bisa ninggalkeun ranggon. Rét kana ancoan anu masih kénéh ngeueum. Rét deui kana parahu nu buang jangkar. Sora-sora nu matak géték kana ceulina, terus baé kadéngé. Mun aing téh bisa ngaleungit, gerentesna.
Ah, rék lah-lahan baé, gerentesna deui. Ceg kana gagang ancoan. Saméméh ancoan diangkat, manéhna narik napas heula, kos keur ngawahan. Bari ngarérét ku juru panonna ka lebah parahu, jurungkunung ancoanana
diangkat. Waringna dijungjungkeun ka luhur bari digibrig-gibrig. Séah caina nyurulung. Ti dinya mah manéhna teu wanieun deui nempo ka lebah parahu. Nagen bé sajongjongan mah, bari nahan gagang ancoan sina angger ngajungjung. Dadana mah gegebegan, bareng jeung ngerecekna sora cai nu masih nyurulung tina waring anco. Rét kana eusi anco, rada mondoyot. Ditelek-telek rada ayaan. Talina gancang dikenyang, ngarah eusi anco téh arasup kana bubu handapeunana. Kerud téh, gerentes Mang Linta, ari geus wayah kieu karak ayaan.
Karak saenggeus sora kerecek cai jempé, jeung saenggeus gagang anco ditanggeuhkeun, manéhna lalaunan ngalieuk ka lebah parahu. Puguh bé ngaranjug deui Mang Linta téh, lantaran parahu téh geus euweuh ti
tempatna. Horéng geus aya di hilir, rada jauh. Kos diwelah semu rusuh, muru muara.
Mang Linta ngarénghap. Salila-lila manéhna ngajentul baé, bari teu miduli hawa janari nu beuki nyecep.
“ABAH sia, hudang!” ceuk pamajikan Mang Linta, bari ngageubig-geubig awak salakina. Mang Linta teu gancang hudang. Kalah ka ahah-uhuh, bari angger peureum. “Yeuh, hudang! Penting!” pokna deui. “Peuting manéh balik jam sabaraha?” Mang Linta nguliat. Panonna karancam-keureunceum.
Pokna bari rada kerung, “Ku naon kitu?” “Itu batur ribut jurig!”
“Jurig naon?” Mang Linta beuki kerung. “Teuing! Pajar ranggon ancoan urang aya jurigan!” “Diandel teuing, Écih!” ceuk Mang Linta, kos horéam ngajawab, perbawa tunduh nu ngagayot kénéh dina panonna. Manéhna terus hudang, jarugjag-jarigjeug leumpang muru téko dina méja patengahan.
“Itu ceuk urang lélang,” témbal pamajikanana bari angger hariweusweus.
“Kumaha cenah?” ceuk Mang Linta bari angger kos nu horéam ngajawab.
“Ceuk Si Daud mah, Pa Mantri Pulisi nu manggihanana!” “Ah, siah!” curinghak ayeuna mah Mang Linta teh, mata bolotot kos manggih kerud. Panonna mencrong ka pamajikanana.
“Ih teu percaya mah tanyakeun ka ditu!” Bi Écih daria pisan. “Éta manéh jam sabaraha balik?” “Soré kénéh...,” Mang Linta ngabohong. “Cai surut gé aing mah terus balik. Meunang sabaraha on hurang téh?” “Sakilo satengah. Teu kurang teu leuwih!” “Uyuhan meunang gé...,” ceuk Mang Linta bari nyérang ka luar.
Pamajikanana terus baé tatanya. Panasaran okosna mah. Mang Linta mah angger, ngajawabna téh kos nu purun kos nu henteu. Lolobana mah dijawab saliwatan bae, ku ngawadul sawaréh mah. Nempo kitu mah, Bi Écih gé jadi boseneun sorangan.
“Malem naon peuting téh?” Mang Linta api-api. “Juma’ah!” témbal pamajikanana. “Pantes rék aya jurig gé!” ceuk Mang Linta bari ngagoloyoh ka luar.
Enya bé, barang ku Mang Linta dipapaykeun ka RT, nu manggihan jurig téh cenah Pa Mantri Pulisi. Lengkepna mah dongéng nu manggihan jurig téh kieu. Pa Mantri peuting éta ngersakeun mancing di kali. Malah cenah
hayang di tengah mancingna téh. Ka RT ménta disadiakeun parahu. Mancingna dibarengan ku upas kacamatan. Tah, waktu keur anteng mancing di tengah téa, ujug-ujug aya nu ngajurungkunung ti jero cai, di
ranggon ancoan nu teu jauh ti dinya.
Salila ngadéngékeun, reuwas aya hayang seuri aya Mang Linta téh. “Enyaan duaan jeung upas mancingna?” pokna ka RT. “Apan aing mah nyaksian pisan koloyongna?” témbal RT. “Naha RT teu milu maturan atuh?”
“Ngajakan mah ngajakan Pa Mantri téh,” ceuk RT bari ngabéléhém, “Tapi pan aing kudu ka nu kolot, Linta. Teu dikiliran mah meureun ngamuk...”
PEUTINGNA deui, cara sasarina, Mang Linta turun deui ka kali, rék nganco. Rét ka ranggon-ranggon ancoan nu séjén, angger paroék. Teuing mémang ngambeu galagat keur euweuh hurang, teuing kapangaruhan ku dongéng jurig peuting tadi. Nu écés, Mang Linta teu wanieun ieuh betus ka nu séjén ngeunaan kasaksiaanana peuting tadi. Mana komo barang nyaho mun nu dina parahu téh Pa Mantri Pulisi.
Cara peuting tadi, hurang téh euweuhan bae. Tapi Mang Linta teu putus harepan, terus bé nagen. Ras inget kana angkatan nu panungtungan peuting tadi, geuning rada mondoyot. Boa enya, hurang téh ayaanana ka
janarikeun, mun cai geus malik surut ka hilir. Sial, peuting tadi kasaréan.
Tengah peuting, geus kareureuwasan deui Mang Linta téh. Ti hilir aya deui parahu nu ngadeukeutan ranggonna. Malah ayeuna mah teu buang jangkar, tapi tuluy ka kolong ranggon. Teu lila gé nu ngawelahna
nyalukan. “Mang Linta...?” cenah, rada halon, sada awéwé.
Puguh bé Mang Linta téh ngadégdég. Bulu pundukna tingpuringkak. Beuki ratug baé dadana barang kadéngé aya nu nérékél naék kana ranggonna. Lol nu naék téh beungeutna kacaangan ku lampu gantung. Lipenna mani burahay.
“Dédéh...?” ceuk Mang Linta, barang mireungeuh nu datang téh pamajikan RT nu ngora. Dédéh kalah nyéréngéh. Mang Linta sawan kuya. “Rék naon manéh peuting-peuting kieu?”
“Beubeunangan tadi peuting?” témbal Dédéh, kalah malik nanya. “Kuatan, mani nepi ka subuh,” pokna deui, bari gék seselepét milu diuk dina ranggon. Pagégéyé. Mang Linta samar polah. Komo barang Dédéh némpélkeun biwirna kana ceulina bari ngaharéwos, “Ulah bébéja ka sasaha nya!” cenah. (Darpan a.w)


text:
Gandaria
Gandaria (Bouea macrophylla Griffith) nyaéta pepelakan anu asalna ti kapuloan Indonésia jeung Malaysia. Pepelakan ieu tumuwuh di wewengkon tropis, sarta réa dibudidayakan di Sumatera jeung Thailand.
Gandaria dimangpaatkeun buahna, daunna, sarta tangkalna. Buah gandaria warnana héjo waktu masih ngora, sarta mindeng dijadikeun bahan rujak atawa campuran sambel gandaria. Buah gandaria anu asak warnana konéng, rasana haseum semu amis sarta bisa didahar langsung. Daunna dipaké minangka lalab. Tangkal gandaria bisa dijadikeun papan.
Botani[édit | édit sumber]
Gandaria mangrupakeun tangkal nu jangkungna nepi ka 27 m kalawan tajuk nu rapet. Daunna tunggal, bentukna bunder endog nepi ka wangun lanset atawa jorong. Waktu ngora warnana bodas, tuluy lalaunan jadi wungu kolot, saterusna jadi héjo kolot. Kembangna mecenghul dina kélék daun, bentukna rada buleud, kalayan diaméter 2,5-5 cm, warnana konéng nepi ka konéng gedang, daging buahna ngaluarkeun cacai kentel; buahna henteu buluan, rasana haseum nepi ka amis, jeung boga ambeu anu has rada ngadeukeutan ambeu terpentin. Warna sikina lumayung.
Gandaria nyaéta tutuwuhan tropis baseuh sarta bisa tumuwuh dina taneuh anu hampang sarta subur. Tumuwuh liar di leuweung dataran handap; di handapeun 300 m ti beungeut laut, tapi dina budidaya gaeus aya nu hasil melak dina dataran nu luhurna kira-kira 850 m ti beungeut laut.


text:
1Cindekna mah, dulur-dulur, heug sing barungah dina kamanunggalan jeung Gusti. (3-1b) Simkuring teu hoream malikan papatah anu bareto, anu baris pisalameteun mah. 2Kahade sing ati-ati, loba anjing jahat, nya eta jelema-jelema tukang sunat palsu. 3Da urang mah geus narima sunat anu sajati. Urang mah ibadah ka Allah teh kalawan panuyun Ruh Allah. Urang mah muntang ka Al Masih, lain kana ciri lahir. 4Simkuring sorangan, upama tea mah rek ngandel ka anu kararitu, kacida munasabahna; malah leuwih munasabah, ti batan batur. 5Lantaran keur simkuring umur dalapan poe ge, geus disunatan; tur turunan Israil ti kaom Binyamin; urang Ibrani asli; ta'atna kana hukum Toret, simkuring teh ti madhab Parisi; 6malah simkuring mah, kacida sumangetna dina nganiaya jamaah Al Masih; kitu deui dina nyumponan hukum Toret, simkuring mah taya cawadeunana. 7Tapi sanggeus simkuring raket ngahiji jeung Al Masih, eta kabeh teh, anu tadina disangka nguntungkeun, sihoreng ngan ngarugikeun. 8Malah lain eta bae. Sanggeus terang yen Isa Al Masih, — Gusti Jungjunan simkuring — estu mulya tanpa tanding; hal-hal sejenna mah, asa taya pangajina pisan; anu karitu mah geus dipiceun, — da ngan ukur runtah — malar diri bisa kapimilik ku Al Masih; 9bisana manunggal jeung Anjeunna teh, lain ku tarekah sorangan, — nya eta ku jalan ta'at kana hukum Toret — tapi ku lantaran percaya ka Al Masih. Nya ku lantaran percaya tea, simkuring ku Allah diangken jelema bener teh. 10Taya deui cita-cita simkuring, jaba ti hayang enya-enya wanoh ka Anjeunna, bisa ngarasakeun hikmat mujijat gugah-Na ti nu maraot, ancrub kana kasangsaraana-Na, sarta dina nyorang ajal oge, hayang kawas Anjeunna; 11kalawan pangarep-ngarep, yen simkuring bisa hudang deui ti nu maraot. 12Simkuring henteu boga angkeuhan geus hasil atawa geus sampurna. Tapi simkuring rek enya-enya ngudag eta tujuan, nepi ka beunangna. Sabab eta pisan anu ditugaskeun ku Isa Al Masih, nalika simkuring disaur ku Anjeunna teh. 13Dulur-dulur, simkuring henteu boga angkeuh geus bisa ngahontal eta cita-cita. Kieu nu enya mah: Nu geus kaliwat teh dipopohokeun, sateka-teka rek ngudag pikahareupeun. 14Ngudag teh junun ka anu jadi tujuan, ngalap pahla ti sawarga, numutkeun panyaur Allah ku karana Isa Al Masih. 15Sarerea ge, anu jiwana sawawa mah, kudu kitu tekad teh. Dina ayana salah saurang di aranjeun anu beda pamanggihna, tangtu ku Allah dipaparinan terang. 16Ku kitu ku kieu, tetep kudu junun ka anu jadi tujuan. 17Tuturkeun hirup simkuring, bari awaskeun batur nu hirupna nurutkeun conto ti simkuring sabatur-batur. 18Simkuring geus sering mepelingan aranjeun; ayeuna ge kitu, seja mepelingan deui bari jeung ceurik balilihan, yen loba pisan jelema anu milih jalan hirup anu sejen, jadi musuh-musuh Al Masih anu disalib. 19Nu karitu lampahna teh, pasti cilaka; da nu dilulugukeun teh ngan eusi beuteung bae; nu dipuhit ngan kagorengan wungkul; nu dipikiran ngan hal-hal kadunyaan. 20Tapi ari urang mah, warga-warga sawarga; ti dinya oge urang nganti-nganti sumpingna Juru Salamet teh, tegesna Isa Al Masih. 21Anjeunna baris ngarobah kaayaan diri urang anu kacida hinana, ngajadi sarua jeung salira-Na anu mulya, anu pangawasa-Na geus bisa ngungkulan saniskara.
Copyright
Learn More


text:
Loba pisan pilihaneun. Aya nu pas panggih sareret mah biasa tapi
kadieunakeun jadi sok melong manehna malah jadi resep melongna mun aya
manehna teh sok bungah.sok geura2 hayang nempo manehna. Aya deui salain
nu tadi sanajan sok ngaheureuyan bari jeung jamedud tapi manehna asa
ngarep2, ah teuing ketang pedah sok panggih jadi teu pararuguh rasana
ngan sok kaimpikeun. Usaha leuleutikan diheureuyan leleutikan,
rapet-rapet nepi teu karasa diuk babarengan padempet, tah eta strategi
nu hade mah. Matakna lanjutkan usaha eta. Kabndang duanana ge
alhamdulilah bonus "̮ ƗƗɐƗƗɐƗƗɐ "̮
ASK-PASUNDAN JAYA


text:
Cendrawasih Panji
Cendrawasih Panji ngaran ilmiahna Pteridophora alberti nya éta sajenis manuk pangicau ukuranana leutik, miboga panjang kira-kira 22cm, manuk ieu ti genus tunggal Pteridophora.[1] Manuk Cendrawasih Panji jalu dewasamah miboga bulu anu warnana hideung sarta konéng kolot, disirahna aya dua helai bulu kawat anu sisikan biru-langit mengilap, anu panjangna ngahontal 40cm sarta bisa ditegakkeun dina waktu mikat bikangna.[1] Bulu mantel sarta tonggong tumuwuh manjang ngawangun tudung anu miboga warna hideung.[1] Iris panonna miboga warna coklat kolot, sukuna miboga warna dawuk kacoklatan sarta pamatukna miboga warna hideung jeung bagian sungutna miboga warna héjo laut.[1] Manuk Cendrawasih anu bikang boga warna dawuk kacoklatan kalayan gurat-gurat sarta bintik gelap. Nu bikang ukuranana leuwih leutik tibatan manuk jalu sarta henteu dipapaésan mantel atawa bulu kawat hiasan kawas manuk anu jalu.[1] Kadaharan Cendrawasih Panji nya éta buah-buahan sarta rupa-rupa sarangga.[2]
Wewengkon sebaran Cendrawasih Panji nya éta di leuweung pagunungan pulo Irian.[1] Lolobana spésiés manuk séjénna di suku Paradisaeidae, Cendrawasih Panji nya éta ngawayuh spésiés.[1] Manuk jalu mikat pasangan kalayan ngagunakeun bulu mantel sarta ka dua kawat di sirahna dina ritual tarian.[1] Sanggeus kopulasi, manuk jalu ninggalkeun bikangna sarta mimitian néangan pasangan anu séjén. Manuk bikang netaskeun sarta ngasuh anak manuk sorangan.[1]
Ngaran ilmiah manuk Cendrawasih Panji miéling saurang raja kabangsaan Jerman, Albert I ti Sachsen.[1]


text:
Karek ge acara rengse aya anu aneh di imah na Abah kabayan mah
Kadenge surak eak eakan..
Kadenge, Nyi Iteng suraak kitu deui Abah kabayan mah teu sirik na ajrag ajaragan bangun anu atoh pisan.. Puguh we keur tatanggana mah aneheun batur sedih ari ieu mah ngadon susurakan
Keur Kisunda minangka tatangga deukeut ngarasa keuheul baturmah muyung ieu ngadon susurakan
Teu antap warah kisunda ngajorak ka imah Abah kabayan bari pok "Dasar sia mah teu nasionalis ngadon ngadukung malaysia,."
Ngadadak Abah repeh tuluy nanya " Eeh nya saha anu ngadukung malaysia ?"
Kisunda: "Ari nyaneh bieu batur sedih kalah surak jiga anu atoh"
Abah : "Heuheuy deudeuh na da Abah mah teu lalajo bal, tapi keur ngintip beurit asup kana senteg, nya blus teh asup..heuheu..kuring atoh geus 3 jam ngadepong ngintip..pek hasil..hehe
Kisunda ngaleos campur gendok..Cag ah..


text:
jaman penjajahan mah tentara Jepang anu kacida dipikasieun teh. Garalak, hahaok, jeung babari teuteunggeul. Padahal urang Jepang harita mah awakna paretekel, pendek, teu jiga urang Jepang jaman ayeuna.
Ku sabab dipikasieun, nya kitu jadi ngagalaksak kana sagala. Harta banda urang lembur nu kasaba ku tentara Jepang mah pasti ledis, beak beresih. Nepi ka bedog buntung, peso butut, lain omong bohong, dirampid, duka jang naon. Malah pan wanoja mah ulah we katenjoeun ku tentara Jepang teh. Soalna mun kalandep, pasti moal bisa baha, kudu daek jadi korban panadah birahi maranehanana. Pan kadieunakeun mindeng kabejakeun, para jugun ianfu alias para wanita korban tentara Jepang menta parurugi sabab baheula geus digadabah tur dirurujit ku tentara Jepang.
Kahayang teh cing atuh nya kajadian baheula teh sing dijieun eunteung. Najan teu ngalaman sorangan, pan urang ge pasti ceuceub ka jelema nu haok hamprong, bari jeung ceceremed sagala dirampid. Ari taeun, ieu mah kalahka ditarurutan ku urang. Galakna, rarampidna, kabeh ditiron. Na rek karumaha cenah ieu teh?.abdi hayang berikeun saran maneh ayeuna hayang ngikutkeun gayanya atawa bahasana.mereun maneh hayang jadi jelma jepang nu sadis kitu.
created by inne


text:
Unpad Ngawanohkeun Jadwal Réténsi Arsip jeung Getar Pikat
[Unpad.ac.id, 2/12/2016] Universitas Padjadjaran siap ngalaksanakeun Jadwal Réténsi Arsip (JRA) luyu jeung Undang-undang Nomer 43 Taun 2009 Pasal 1 Ayat (22) ngeunaan Kearsipan. Dina Undang-undang ieu disebutkeun yén pelaksanaan JRA diwajibkeun ka sakumna lembaga negara, pammaréntahan daérah, lembaga pendidikan, pausahaan, organisasi politik, organisasi kamasarakatan, sarta pribadi.
Kepala Unit Pelaksana Téknis (UPT) Kearsipan Unpad, Prof. Dr. H. Nandang Alamsah Deliarnoor, M.Hum., nyebutkeun, kasayagian Unpad dina ngalaksanakeun JRA geus ti baréto dilakanakeun ngaliwatan prosés anu panjang. Dilaksanakeunana JRA ieu kudu meunang idin ti Arsip Nasional Républik Indonésia (ANRI).
“Dina Juli taun ieu, urang geus diidina ku ANRI pikeun ngalaksanakeun JRA,” cék Prof. Nandang dina ngawanohkeun JRA jeung Gerakan Tertib Arsip minangka Pilar Akuntabilitas (Getar Pikat) Unpad, di Balé Rucita Gedong Réktorat Unpad Jatinangor, Jumaah (2/12).
Acara ieu diayakeun ku UPT Kearsipan Unpad jeung diiluan ku Kepala Bagian, Kepala Subbagian, Tenaga Arsiparis, jeung Calon Tenaga Arsiparis di lingkungan Unpad. Hadir ogé Wakil Réktor Widang Sumber Daya jeung Tata Kelola Unpad, Dr. Sigid Suseno, M.Hum., jeung Diréktur Tata Kelola jeung Komunikasi Publik/Kantor Internasional Unpad, Adé Kadarisman, S.Sos., M.T., M.Sc.
Sanggeus meunang idin ti ANRI, Unpad geus ngaluarkeun 3 Palaturan Réktor dina taun 2015 tumali jeung JRA, nya éta PR No. 6, 7, jeung 8 taun 2015. Sabada aya katetepan dina éta palaturan, UPT Kearsipan ménta idin JRA ka ANRI bulan Juli 2015. Sataun ti harita, idin ANRI dikaluarkeun keur Unpad.
Leuwihna deui, cék Prof. Nandang, Unpad sahenteuna geus leuwih maju dina ngalarapkeun JRA. Eta hal kaguar dina panglawungan ANRI jeung 11 PTN Badan Hukum sababaraha waktu katukang. Dina panglawungan ieu, ngan Unpad anu geus boga idin ngalaksanakeun JRA ti ANRI.
“naon sababna urang bisa diidinan? Sabab urang mah boga keur nyumponan pasaratan dina JRA, nya éta tata naskah dinas, JRA, klasifikasi arsip, jeung klasifikasi kaamanan katut aksés arsip dinamis. Opatanana geus dimuat dina Palaturan Réktorna,” cék Prof. Nandang.
Dumasar kana penjelasan UU No. 43 Taun 2009, disebutkeun yén JRA téh daftar anu eusina sakurang-kurangna dangka waktu nyimpen atawa réténsi, jenis arsip, jeung katerangan anu eusina rékoméndasi ngeunaan katetepan hiji arsip dimusnahkeun, diajén deui, atawa dipermanénkan nu dipaké minangka padoman penyusutan jeung penyelamatan arsip.
Dina harti séjén, JRA téh aktivitas penyusutan arsip kelembagaan. Prof. Nandang nétélakeun, prosés penyusutan ieu dipigawé ku ngimeutan hiji arsip ku nangtukeun nasib ahirna, nya pikeun dipindahkeun ka pusat data, dimusnahkeun, atawa dipasrahkeun permanén ka lembaga kearsipan.
Satuluyna, dina Palaturan Réktor ngeunaan JRA disebutkeun yén pelaksanaan JRA di Unpad téh ngawengku JRA Substantif jeung JRA Fasilitatif. JRA Substantif ngawengku rupa-rupa arsip nu tumali jeung aktivitas Tridharma Perguruan Tinggi. Sedengkeun JRA Fasilitatif ngawengku rupa-rupa arsip tumali jeung aktivitas perkantoran jeung kelembagaan di Unpad.
“Aspék hukum ieu geus cukup, urang mah tinggal ngalarapkeunanan,” cék Prof. Nandang.
Basa muka acara, Dr. Sigid nétélakeun yén aktivitas kearsipan téh geus jadi salah sahiji udagan Unpad luyu jeung amanat Undang-undang. Ieu téh lantaran urusan kearsipan ayeuna tacan dianggap penting ku karéréaan instansi. Ku ayana aplikasi e-Office, cék Dr. Sigid, Unpad sakuduna bisa leuwih gampang dina ngarsipkeun dokumén.*
Warta ti: Arief Maulana / eh


text:
Untuk mendownload lagu mp3 Purnama Sultan - Khayal, klik link di bawah ini.
Purnama Sultan - Khayal.mp3
Search Term :Free download mp3 Purnama Sultan - Khayal, Download gratis mp3 Purnama Sultan - Khayal, index of mp3 Purnama Sultan - Khayal, ?intitle:index.of? mp3 Purnama Sultan - Khayal, download mp3 gratis Purnama Sultan - Khayal, download lagu gratis Purnama Sultan - Khayal, download dangdut gratis Purnama Sultan - Khayal, download lagu jadul gratis Purnama Sultan - Khayal, download mp3 pop nostalgia Purnama Sultan - Khayal, download mp3 indo Purnama Sultan - Khayal, blog download mp3 , download tembang kenangan gratis , download lagu lawas gratisan Purnama Sultan - Khayal, download musik jadul Purnama Sultan - Khayal,download tembang , download lagu dangdut , download lagu jawa , download campursari , download lagu dangdut koplo , mp3 gratis , lagu gratis Purnama Sultan - Khayal, musik gratis Purnama Sultan - Khayal, lirik lagu.
Purnama Sultan - Khayal mp3
Untuk mendownload lagu mp3 Purnama Sultan - Khayal, klik link di bawah ini.


text:
Joe Ragan Ngadongeng
Ieu dongeng basa Om Teddy datang ka New York City rek milu "tender" ngabangun WTC.
Basa datang di Bandara Internasional John F. Kennedy, turun tina kapal langsung ka lobby Kantor Imigrasi. Di lobby teh aya dua panto, ari jang warganegara US ka panto sabelah kenca ari yang warganegara laen kudu ka panto sabelah katuhu. Didinya aya satpam anu tugasna nanyakeun kawarnegaraan panumpang anu datang.
Barang Om Teddy datang, ku Satpam teh ditanya kieu:" Are you citizen???"
Om Teddy masih keneh jet leg, cape deuih jeung geus dua poe teu manggih sangu, kadanguna ku Om Teddy belah citizen na wungkul.
Atuh Om Teddy jadi cenghar, malah molotot bari ngomong rada tarik, bari nunjuk kana arlojina.:" What??, citizen... this is Rolex... Rolex Gold!!"
Si Satpam colongok teu ngarti da asana mah euweuh nagara ngarana Rolex Gold didunya teh!.
JR
Joe Ragan"


text:
Napoleon Bonaparte
Napoleone di Buonaparte atawa anu aksohor Napoleon Bonaparte nya éta jéndral dina mangsa révolusi Perancis jeung konsul Perancis (11 Nopémber 1799 - 18 Méi 1804) anu gumelar tanggal 15 Agustus 1769 di kota Ajaccio, Corsica, Perancis[1][2]. Napoleon anu jenius ieu nya éta teureuh ménak ti kulawarga Bounaparte asal Italia[2]. Napoleon kasohor alatan kamampuh dina mingpin Perancis nepi ka bisa ngawasaan sabagéan wilayah Éropa boh ngaliwatan jalur diplomasi atawa perang[1][2]. Nagara-nagara anu kungsi dikawasa ku Napoleon Walanda, Swedia, sabagian wilayah Italia anu direbut ti Austria jeung Polandia[2].
Napoleon jadi siswa di Akademi Militer Brienne taun 1779 dina umur 10 taun, tuly lulus dina umur 15 taun[2]. Karir militérna mulai naék sabada ngéléhkeun Austria jeung Prusia[1][2]. Pébruari 1800, Napoleon diangkat jadi konsul Perancis, tuluy ngabebenah sistem nu aya di Perancis[1]. Napoleon diangkat jadi kaisar di Katedral Notre-Dame, taun 1812, Napoleon diasingkeun ka Elba lantaran éléh perang[1]. Dina peperangan Waterloo, tenatara Perancis diéléhkeun ku gabungan tentara Inggris, Walanda, jeung Prusia anu nyababkeun Napoleon diasingkeun ka pulau Saint Helena salaku tawanan perang Inggris[2][1]. Dina bulan Méi 1821, Napoleon maot alatan kanker beuteung[1].


text:
Rasio bencana
Rasio bencana dina analisa survival nyaeta kasimpulan tina beda antara dua kurva survival, ngagambarkeun nguranganna resiko kematian dina babandingan kontrol pencegahan, salila waktu nu diperhatikeun. Ieu ngarupakeun bentuk resiko relatip. Model proporsi regresi bencana (oge disebut model regeresi Cox) nganggep yen resiko relatip kematian antara pencegahan jeung kontrol ngarupakeun hal nu angger dina interval waktu. Model ieu dipake salaku algoritma komputer keur nyimpulkeun risiko kematian relatip kana interval waktu dina hiji gambar.
numana O nyaeta jumlah observasi kematian dina grup husus, sarta E jumlah ekspektasi kematian, dumasar kana ieu kaayaan, tapi teu nyokot itungan tina unggal ekspektasi pencegahan.
Tumbu kaluar[édit | édit sumber]
Rujukan[édit | édit sumber]
- Altman, DG. Practical Statistics for Medical Research. Chapman & Hall. London, 1991. ISBN 0412276305. pp383-4.


text:
Pajangjian Gulistan
Pajangjian Gulistan (Basa Rusia: ГюлиcTaHckий дoroBop; basa Pérsia: عهدنامه گلستان) nyaéta hiji pajangjian karapihan antawis kakaisaran Rusia jeung Pérsia dina 24 Oktober 1813 di désa Gulistan (ayeuna Rayon Goranboy di Azerbaijan) salaku hasil ti Perang Rusia-Pérsia kahiji.
Pajangjian ieu ngahasilkeun diasupkeunana (nu ayeuna) Azerbaijan, Dagéstan, jeung Géorgia Wétan ka Kakaisaran Rusia.
Naskahna disiapkeun ku duta Britania, Sir Gore Ouseley, minangka médiator, jeung teras ditandatanganan ku Nikolai Fyodorovich Rtischev ti pihak Rusia[1] jeung Mirza Abolhassan Khan Ilchi ti pihak Iran.
Tingali ogé[édit | édit sumber]
- Pajangjian Turkmenchay
- Pajangjian Akhal
- Hubungan Iran-Rusia
- Konvénsi Anglo-Rusia 1907
- Perang Rusia-Pérsia (1804–1813)
- Perang Rusia-Pérsia (1826–1828)
- Fath Ali Shah Qajar
Rujukan[édit | édit sumber]
- ↑ (Basa Rusia) Treaty of Gulistan
Sumber[édit | édit sumber]
Citakan:Wikisource-lang Citakan:Wikisource-lang
- H. Pir Nia, Abbas Eghbal Ashtiani, B. Agheli. History of Persia. Tehran, 2002. pp. 673-686. ISBN 964-6895-16-6


text:
Putrasunda.com - Artikel bahasa sunda tentang lingkungan hidup dibawah ini merupakan sebuah artikel khusus yang akan membahas seputar lingkungan yang ada disekitar, sebab sangat begitu pentingnya bagi kita akan melestarikan lingkungan hidup bagi kelangsungan kehidupan manusia dan makhluk hidup lain.
Lingkungan hidup sangat besar sekali pengaruhnya bagi kehidupan manusia, oleh sebab itu kita perlu menjaga serta melestarikanya. Dalam kesempatan ini putrasunda.com akan berbagi sebuah artikel bahasa sunda tentang pentingnya menjaga kelestarian lingkungangan hidup.
Artikel bahasa sunda tentang lingkungan hidup
Manusa nyaeta makhluk sosial, kahirupana kedah ditunjang ku lingkungan hirup anu sae nu aya di sakelilingna. Lamun jalma aya dilingkungan anu beda, tangtu manehana kedah tiasa nyesuaikeun kana lingkungan hirupna nu anyar.
Baca juga:
6 Kegiatan Di Pagi Hari Bantu Anda Awet Muda Dan Segar!
Sahabat Baik Lebih Tahu, Kapan Hubungan Cintamu Akan Berakhir!
Tangtu mangpaat lingkungan hirup pikeun kalangsungan hirup manusa teh ageng pisan. Salain pikeun tempat ajang urang cicing, lingkungan hirup nu aya disekitar oge tiasa di mangfaatkeun, nyaeta pikeun?
- Nambah panghasilan pokok (kabutuhan sandang, pangan, jeung papan)
- Media pikeun sosialisasi atawa interaksi sareng makhluk hirup nu sejen. Misalna manusa, sasatoan, jeung nu sejena.
- Sumber energi nu bisa dimanfaatkeun pikeun ngadukung kalangsungan hirup manusa.
- Ekosistem jeung kalestarian flora jeung fauna sarta sumber alam lain anu tiasa di lestarikeun.
Nah sumber daya alam anu disebutkeun diluhur, tiasa di mangpaatkeun pikeun ngadukung kabutuhan manusa sareng nu laina. Ku kitu urang kedah ngajagi kalestarian alam nu aya dilingkungan urang masing-masing, ulah dirusak tapi kedang urang jaga sasarengan. Aya dua unsur lingkungan hirup teh nyaeta:
- 1. Unsur hayati atawa biotik - Nyaeta sagala unsur makhluk hirup nu aya dina lingkungan hirup, misalna manusa, sasatoan, tatangkalan, jeung sajabana.
- 2. Unsur fisik atawa abiotik - Nyaeta sagala unsur lingkungan anu teu aya nyawana (nu paeh) contona cai, udara, batu, jeung sajabana.
Nah eta dua unsur lingkungan anu mangrupakeun unsur penting pikeun kalangsungan hirup pikeun sagala makhluk anu hirup nu aya di dunya. Lingkungan hirup mangrupakeun tempat pusat kahirupan manusa, ayana lingkungan hirup anu alus bisa masihan loba fungsi anu ageng pikeun manusa.
Masing-masing jalmi kedah boga kasadaran pikeun usaha nyalametkeun lingkungan hirup nu aya disekitarna masing-masing sasuai kamampuan nana. Sabab usaha saletik oge bakal jadi ageng manfaatna pikeun anak jeung cucu urang engkina.
Baca juga:
Kumpulan contoh artikel dalam bentuk bahasa sunda!
Nah, demikian artikel bahasa sunda tentang lingkungan hidup. Semoga ada hikmah dan manfaatnya bagi kita, ayo bersama-sama melestarikan dan menjaga lingkungan hidup yang ada ditempat tinggal kita masing-masing, terimakasih atas waktunya!


text:
Balaga Lantaran Ayeuna Bogaeun HP
Saprak boga alat eta kabogoh Astahiam sok ngarasa iri, lantaran leuwih satia ka si hape tibatan kamanehna, coba we ari si hape mah sok dibawa kamana mendi, nek jalan jalan ngilu, nek apel diajak, ka toilet ngilu, ari kabogohna can pernah diajak sakali kali acan bareng ka toilet.
Kadua iri lantaran si hape mah unggal usik dirampa, saban waktu di pencet, ampir unggal jam antel kana biwir jeung kumis, ari kabogohna ngadago dago saban malem minggu hayang dicoo matak nyeuri beuheung sosonggeteun, kadang kala nyamos da bapana sok ngilu nimbrung maturan.
Sabalikna si Astahiam saprak boga sobat anyar nu ngarana si Hape leuwih loba koleksina, boh koleksi awewe atawa koleksi potona, da salian bisa SMS ( Sarana Mesen Singkat) oge bisa MMS ( Muta Moto Sasukana) teu keudeu aya nini nini keur nonggeng ge dijepret, komo ari keur naek angkot mah aya bujal ronghok dihareupeunana, pura pura we nek nga-sms padahal keur ngabidik sakadang bujal,lain agul cenah lamun manehna boga koleksi bujal aya ratusna timimiti ukuran S (Super) nepikeun ka ukuran SD ( Super Dosol)
Kamari basa kabogohna puncat pencet kana hapena rada tetelepek nanya ka si Astahiam lantaran dina phone bookna loba inisial.
"Saha ieu MJ ?" pokna teh, ku si Astahiam dijelaskeun yen eta teh baladna anu di Bandung, padahal nu saenyana MJ teh hiji ngaran wanoja anu karek tilu poe panggih tur langsung ngagentewel, wanoja blasteran sunda-india, akina asli ti India ari ninina tulen urang Gunung Syawal, jadi MJ teh tina Maylita Juhikaula.
Jumaah kamari basa keur husu sujud dina rakaat kadua, manehna reuwas lantaran hapena kadenge disada bari jeung gegerepekan, cenah poho teu di-off-keun heula, padahal samemeh der jumaahan pangurus masjid geus ngoar ngoar sing saha nu boga alat komunikasi kudu dipaehan heula. Rengse uluk salam biasana si Astahiam teh sok langsung ngadekluk wirid tapi harita mah kedewek ngodok hapena.
"Oh si yayang...ada apa say ?" ceuk si Astahiam basa ningali dina hapena tembong ngaran MJ, bari terus ngoloyor kaluar muru sapatu anyarna bisi patukeur jeung batur.
Peuting tadi basa keur jongjon ngalahun kabogohna kirining hapena disada. "Halowww !" kabogohna anu narima,teuing kunaon sajeroning narima telepon teh tarangna jadi kerung, pipina jadi euceuy, terus kuraeud baeud nepikeun ka ditutupna oge tetep masih jamedud.
"Kunaon atuh yang..saha nu telepon teh?..mun tukang kiridit bejakeun we nomer telepon yang anda tuju mailbox silahkan tinggalkan pesan atau tutup telepon anda... tah bejakeun kitu paling paling nek nagih kiriditan panci kamari !" si Astahiam reuwas da teu ti sasarina kabogohna pasemona kitu.
"Lain tukang kiridit tapi MJ, saha atuh MJ teh ? Pajar jalu, naha geuning sorana halimpu? jeung ayana ge di Bombay...mun kitu mah teu sangka akang tega menghianati cinta kita...hmmh!" (SR).


text:
Bangku ieu disanggakeun kanggo para saderek anu resep humor. Mangga waktos sareng tempat disanggakeun kanggo ngabahas lalawuh gogonjakan anu bade dikirim atanapi anu parantos disayagikeun dina etalase. Seeerrr ah!
Gogonjakan
65 Balasan ke Gogonjakan
-
Mani sarerieus pisan, hayu ah urang hareureuy!
-
Weiiiii, Yan mani menohok alias menggergaji.
-
tos lawas pribados lumaku rada anggang sakedik ti palataran tampomas. Bet ting seredet kana hate, maos babasan dulur (2x) ku basa karuhun… Kedah diasah ku sering silaturahmi rupina, alhamdullah aya ieu warung. Derrr ah…
-
tos lawas pribados lumaku rada anggang sakedik ti palataran tampomas. Bet ting seredet kana hate, maos babasan dulur (2x) ku basa karuhun… Kedah diasah ku sering silaturahmi rupina, alhamduilllah aya ieu warung. Derrr ah…
-
tos lawas pribados lumaku rada anggang sakedik ti palataran tampomas. Bet ting seredet kana hate, maos babasan dulur (2x) ku basa karuhun… Kedah diasah ku sering silaturahmi rupina, alhamdulilllah aya ieu warung. Derrr ah…
-
Hiji peuting si aki jeung si nini keur ngalobrol di kamar memeh sare.
Aki : “Nini urang teh geus karolot,aki rek menta dihampura bisi aya kasalahan ka Nini”
Nini : “Ih aki sarua nini oge, urang silih hapura we atuh umur mah saha nu nyaho.”
Aki : “Sukur atuh ari nini rek ngahampura ka aki mah,sabab aki teh pernah salingkuh ka nini”
Nini : “Kutan jeung saha aki?”
Aki : “Eta jeung Si Edah tukang lotek tea,terus jeung Si Emeh anak Mang Sarkawi,malah jeung Si Icih oge nu dilebak ngalaman.”
Nini : “Nya ari aki geus ngaku mah bari jeung ngarasa kaduhung teu nanaon ki dihampura,tapi nini oge sarua geus pernah salingkuh.”
Aki : “Ari nini jeung saha?”
Nini : “Ari nini mah mun geus salingkuh teh sok neundeun kacang hejo dia toples”
Aki : “Toples nu di dapur nini?”
Nini : “Enya aki,nu dina toples mah sesana pan anu sakeler mah beak dibubur.”
Aki : “????????!!!??”
-
Abdi nuju nguyung…mun jelemamah gering nangtung ngalanglayung…..aduh….leres henteu eta basa teh nya,hapunten ka karuhun Sumedang….maos..dongeng sakadang uncal anu cunihin ka maung bikang…langsung tiassa ngabarakatak…ha ha ha…. ,hatur nuhun ah ,diantos dongeng anu sanesna,asa maos majalah mangle.
-
Tess…
Punten ah abdima rada gaptek.. kumaha Ang aya asup henteu ieu tulisan teh…?
-
naon kang anu diributkeun ku aniw asup teh mani 20 cm deuih ah aya2 wungkul aniw mah……
-
cing kang admin.. ari dongeng anu “atit” jeung “samis” tos dimuat teu acan? Duh mani waraas ka mojang-mojang ipanya.
-
eeeeh kang iyan… damang yi? diarantos akh upami ka batam.
-
kang aniw resep atuhnya di batam mah upami hoyong ka singapur teh kantun memandang sajah sisi basisir….leres teu kang? kang Yan dimana ayeuna? terang teu ari Sugiarto dimana nya?
-
leres kang sugianto abdi lepat nyerat…
-
ASAL MUASAL NAMI “ALIAS”
Geus jadi kabiasaan ker sakola teh lamun nyebut ngaran teh sok lalandihanna. Hubungan lalandihan teh macem2, sapertos
LILI = LIEM, pedah bapana CPM
AANG = GAANG, pedah murwakanti
WAWAN = UWA, pedah koloteun
AGUS = ANIW, pedah harita teh resep ka ANI Wunaningsih
Punten akh abdimah bahasi sunda na sok kirang lemes.
-
ANIW = Arek Nikah Isin Wawanohan
-
-
kang Yan ani masih di Unla, saha rrncngn nu caket kang Yan? kang aniw sok kitu ah lepat atuh sanes ani wunaningsih sigana resep ka ANI Wismayani panginten.nya?
-
Enya ieu teh keur ngapal2 deui…
IYAN = EYANG, pedah imahna dihandapeun makam G. Puyuh
RONI = KENDANG, pedah kaahlianna tari jeung ngendang
MASKADI = JAWA, pedah ti Cirebon
BENI = UYEH, aya nu terang?
AGUS D.R = ADUL, pedak beuki ngawadul
SAFRUDIN = BATOK, pedah ti Tapanuli
DADAN = … teu wani akh ngaran Bapana
Ari awewenamah teu arapal
-
Ani Meilani = kum kum.
Dimana ayeunanya?
-
Kang Aniw, kang Yan! Wilujeng tepang, daramang? Pami kang Yan linggih dimana ?
-
kang Yan naha iraha mulih ti walanda mani gaya namina janten nganggo Van (van mah da paranti masak hehehe..)
-
Si Iyan mah siuen disebut eyang buru2 we make Van Baskom
-
Abdi mah angger we di sumedang kota kamelang, ayeuna mah di situraja rada nyungseb. Wios di kampung ge alhamdulillah betah tebih tina macet sareng polusi
-
Diemperan taman endog pasar sumedang, tukuang obat kumis sibuk nawar-nawarkeun obatna
Tukang Obat: “Obat kumis.. obat kumis… dijamin halal”
Ceuk Budak : “Naha gening mang .. tukang kumis teh teu kumisan?”
Tukang Obat” “Akh naha jang,,, da tukang endog ge tara endogan…”
-
Anu mana..? nunyalingkur di dompret, atawa kasus dibarak jeung ko acin?
-
Gandeng siah aniw,.!!!!!!!
ka si embah dongeng nu tingkarayap we,.!!!!!!
hehehehe,..!!!!
-
Puguh we Yan… kuring moal poho saumur hirup ge kana kajadian harita. Bener-bener pikaserieun.
-
-
-
Aduh hampura Ang…saya teh teu uluk salam heula, tumorojog tanpa larapan langsung icikibung. Tah ayeuna simkuring bade nyuhungkeun widi ka anu ngageugeuh ieu situs, bade ngiring aub icikibung. Sampurasun…mugi ulah ngaganggu da saguru saelmu . Ngiluan EUYYYYY !!!
-
Eh Yeh, nu ngageugeuhna Kang Diding, lain sayah. Sok Yeh, haturan wilujeng tepang. Geus maca dongbret acan?
-
Kang Uyeh damang ?
-
Pangesto . Ke upami ieu teh sareng Nani Andriyani ?
-
leres kang , abdi sobat teh enok tea. Emut keneh ka teh enok?
-
-
-
wilujeng tepang kang Uyeh, damang ?
-
Pangesto . Hatur nuhun kana perhatosana !
-
-
kang uyeh upami kapandeurian biasana di setrap ku guru tah ayeuna punten kang admin pang setrapkeun kang uyeh sina ngadongeng pangalamanana, saurna aya wartos dongbret sareng tingkarayap teh naonnya????
-
Asa teu percaya kang uyeh tiasa bahasi sunda lemes kitu… jigana dipangnyieunkeun. Sok inget baheula keur beger, ari dina panungtungan surat teh pasti sok ditulisan “ARI CINTA TEH HIJI BANDA NU TEU SUDA KUKATIGA NGANCIK TINA BALI GEUSAN NGAJADI” Tah upami aya nu gaduh surat model kitu tiasa dilironkeun kana Kulkas berwarna. Asanamah aya lima surat nu beredar teh…
-
Niw…! pan urang teh geus jadi ketua RW, nu ngageugeuh Warungsitu. Jadi kudu bisa kabula-kabale. Lolondokanlah. Kumaha cageur Niw ?
-
-
Pangesto bah… berarti jalan kaimah moal lila deui diaspal nya?
-
Bereslah ke diatur ! Sakalian we di hotmix nya ? Keun waragatna mah urang mawa tina APBD Warsit Th 2010 . Lain iraha rek balik Niw ?
-
-
Dina acara reuni taun kamari, katingali kang Uyeh, Kang Aniw sareng Kang Oding nuju uplek ngobrol.
Geuning ayeuna mah, tiluanana wakca, yen kantos matri ati ku janji sareng pasini, sanaos teu ngajadi, ka Nyi Onah, mojang demplon urang Cipada.
Kang Aniw : Ari maneh kunon make pepegatan harita teh?
Kang Uyeh : Biasalah, beda pendapat.
Kang Aniw : Saya mah, beda keyakinan
Kang Oding : Saya mah, pedah beda … kelamin.
Punten ah , ulah aya nu bendu.
-
Sanes, teu nyangka nya, Teh Nani tiasa ngabodor.
-
-
Rupina teh neng nani tos kaserepan kang oding, eta we geuning ayeuna mah tiasa ngeusi “rohangan ha ha ha”. Wilujeng ngembangkeun bakat, dirojong pisan ku doa . . .
-
HA HA HA HA BAGUS BAGUS NAN… PUNTEUN AKH NEMBE NEPANGAN DEUI KAMARI KABENTAR GELAP
-
Kamarana iue teh … jigana keur ngarawas UANnya
-
Kang Aang , Kang Aniw , Teh Neni , nuhun kana pidu ana. Punten bilih aya nu kasebat sebit. Permios.
-
eh teh Nani bade kamana? naha abdi teu dicandakan, punten kasadayana pribados nembe nepangan deui, kumaha daramang sadayana? urang colek we nya hiji2: kang Admin (pangpayuna bilih bendu),kang Aang,kang aniw,teh Neni,Teh Nani, teh Dian, kang Uyeh, kang Yan Van Sendok kamana yeuh tos lami teu munculsok ah urang gogonjakan deui……….
-
Jigana kang adminmah keur boga proyek… teh ani kumaha lamun nitip budak tiasa, tapi ayeuna kelas dua keneh jigana taun payun .. cenah ari cita-citanamah hoyong jantenun MENWA budak teh.
-
Sepi ing pamrih rame ing gawe……. Wilujeng mroyek ka kang admin…wilujeng tatap titip kanggo kang Aniw…teu ka kantun ka teh Ani, wilujeng katitipan…. Wilujeng tepang deui kanggo teh Nani, permiosna tong lami teuing atuh….Derrr aahhhhh…..
-
Sampurasun baraya….
neda pangapunten…sim kuring ngiring ulubiung.
Sim kuring angkatan ’85.
Baktos ka palawargi sadaya Smansalingga ’82.
-
SAHA PANGKUATNA
Dina hiji waktu Wa Oding, Kang Uyeh jeung Kang Aniw keur uplek ngaradu bako.
Ngan teuing kumaha mimitina kalah der hog hag, masing-masing embung eleh hayang dianggap pangkuatna.
Wa Oding : Geus we ayeuna mah urang buktikeun saha nu pangkuatna diantara urang teh.
Kang Aniw : Kumaha carana?
Wa Oding : Tuh kabeneran aya kandang embe bandot. Sing saha nu pang lilana cicing di jero kandang, nya manehna nu pangkuatna.
Kang Aniw jeung Kang Uyeh satuju.
Kang Uyeh : Keun kuring nu pangheulana abus.
Bari teu nungguan nu sejen satuju ngan geblus we abus ka jero kandang.
Ngan ukur lima menit manehna geus kaluar bari ohek-ohekan.
Kang Aniw : Teu pira geuning ngan ukur 5 menit! Cik tempokeun yeuh kuring.., bari ngaleos abus kajero kandang.
Rada lila Kang Aniw dijero kandang teh. Tapi teu kungsi 10 menit manehna kaluar bari utah uger.
Wa Oding : Titadi ge pan ceuk kuring, kuring nu pangkuatna mah!!
Jung Wa Oding nangtung bari leumpang jiga jawara blus we manehna abus kajero kandang.
Tilu menit tiharita aya nu ngagurutak tijero kandang…
Sihoreng embe bandot kaluar jiga nu mabok!!
Hehehe Hampura ah Wa Oding….
-
-
-
Pung Chow teh si Bihsan nya atawa urang kubang selatan
-
Kang Aniw….
Kurin kantos linggih di Kubang Selatan, gedengeun kost-an kang Aniw….mangga bilih bade maen remi deui…hehehe
-
-
ooooh enya.. putrana nu gaduh kontrakan tea, LENA nya…?
-
Kang aniw….sim kuring teh Agus…raina Poppy…
emut meureun ayeuna mah nya???
-
Raina Kang Poppy Permadi, raina Budi, raina Nina Niw… make jeung blas2 ka Lena sagala.
-
meni jempling nya…………………..


text:
Papatong
Papatong téh insékta nu asup kana ordo Odonata, subordo Epiprocta, jeung, dina jihat husus, infraordo Anisoptera. Cirina nyaéta panon majemuk nu badag, dua pasang jangjang ngalangkang, sarta tungtung awak nu panjang.
Kadaharan papatong ilaharna mah reungit, laleur, nyiruan, kukupu, sarta sarupaning insékta leutik lianna. Lingkungan hirup papatong biasana di sabudeureun situ, pasawahan, pokona mah deukeut ka cai, sabab larvana, nu katelah "kini-kini" téa, hirup na cai. Papatong mah tara ganggu, nyoco atawa nyeureud manusa; malah mah, papatong téh gedé pisan ajénna salaku pamangsa nu mantuan ngontrol populasi insékta nu bahya samodél reungit.
Daptar eusi
Daur hirup[édit | édit sumber]
Daur hirup papatong, ti endog nepi ka paéhna nalika geus kolot, rupa-rupa, ti genep bulan nepi ka genep-tujuh taun. Papatong bikang napelkeun endogna dina atawa deukeut cai, misalna dina dangdaunan/jukut cai. Anu lila mah mangsa jadi kini-kini, dina jero cai, ngarénghap maké insang, sarta ngahakan invertebrata atawa vertebrata lian kayaning lauk leutik jeung buyur. Nalika geus sawawa dina ujud papatong, spésiés nu gedé mah bisa hirup nepi ka opat bulan.
Fakta umum[édit | édit sumber]
Catetan rékor[édit | édit sumber]
Papatong jaman baheula mah ukuranana leuwih badag batan papatong kiwari. Nu pangbadagna, kapanggih salaku fosil, nyaéta Protodonata nu ngaranna Meganeura monyi ti mangsa Permia, nu bébér jangjangna nepi ka 70–75 cm; bandingkeun jeung papatong jaman kiwari, nu pangbadagna ukur 19 cm, nyaéta papatong éndemik kapuloan Hawaii: Anax strenuus. Spésiés pangleutikna nu kungsi kacatet nyaéta papatong libellulid, Nannophya pygmaea ti Asia wétan, nu bébér jangjangna ukur 20 mm.
Papatong mangrupa insékta panggancangna, bisa nepi ka 60 mph [1]. Papatong Common Green Darner, (Anax junius), mangrupa salahsahiji papatong pangbadagna tur panggancangna, bisa hiber nepi ka 85 km/jam (53 mph).
Tetempoan[édit | édit sumber]
Téténjoan papatong mah hadé pisan, ku ayana struktur panon nu ahéng: 30.000 fasét nu masing-masing mangrupa organ pangrasa cahya nu misah (ommatidia), nu ngahasilkeun panénjo ampir 360°.
Kamuflase[édit | édit sumber]
Anyaran ieu kapanggih yén papatong bisa metakeun ilusi optik, nu disebut "kamuflase gerak" (motion camouflage), pikeun ngadodoho insékta séjén nu asup ka jajahanana. Nalika nyerang mangsana, papatong bisa metakeun gerak nu justru kawas nu teu usik, kitu cenah ceuk para panalungtik.
Klasifikasi[édit | édit sumber]
Papatong Purba (Anisozygoptera)[édit | édit sumber]
Sacara konvénsional, Anisoptera subordona aya gigireun "papatong purba" (Anisozygoptera, dua spésiés hirup kénéh, nu lianna mah geus lastari), tapi anyaran ieu aya katangtuan yén Anisozygoptera téh ngabentuk susunan parafilétik salaku dulur primitif Anisoptera. Ku kituna, Anisoptera diturunkeun kana infraordo, jadi subordo anyar Epiprocta (papatong sacara umum).
Papatong vs. papatong jarum[édit | édit sumber]
Papatong jarum (Subordo Zygoptera) di urang mah sok disaruakeun jeung papatong biasa, padahal béda: papatong jarum mah mun keur eunteup jangjangna tara mébér, béda jeung papatong nu salawasna mébér. Ogé panonna, papatong jarum mah misah, sedengkeun papatong mah ampir paadek. Duanana kaasup Odonata, nu mibanda daur hirup nu sarupa.
Sumber rujukan[édit | édit sumber]
- Dragonfly, Wikipédia édisi basa Inggris per 8 Januari 2006.


text:
Prasasti Kebon Kopi 2
Prasasti Kebon Kopi 2 atawa prasasti Rakryan Juru Pangambat mangrupakeun prasasti titinggal jaman Tarumanagara, nu dijieun taun 458 Saka (536 M). Prasasti ieu kapendak di Pasir Muara, sisi sawah, teu jauh ti prasasti Tapak Gajah titinggal Purnawarman.
Eusi[édit | édit sumber]
Alih aksara:
- ini sabdakalanda rakryan juru pangambat i kawihaji panyca pasagi marsan desa barpulihkan haji sunda
Alihbasa, numutkeun Bosch:
- Ieu tanda sabda Rakryan Juru Pangambat dina taun kawihaji (8) panca (5) pasagi (4), pamaréntahan nagara dipulihkeun ka raja Sunda.
Sumber rujukan[édit | édit sumber]
- Saléh Danasasmita. 1983. Sejarah Bogor (bag. I). Pemda DT II Bogor.


text:
Aluminium
Aluminium nyaéta barang logam anu kacida hampangna jeung warnana méh saperti timah bodas. Sok dijieun parabotan dapur saperti panci, kobokan, rantang, jeung sajabana.[1] Mangrupa hiji tina logam-logam anu panglobana nu aya di alam [2]. Ampir 8 persén tina kerak bumi ngandung aluminium[2]. Kahengkeranana nyaéta yén aluminium henteu kungsi kapanggih leupas di alam, tapi kacampur kalayan sagala rupa zat, sarta bagian ti loba babatuan jeung taneuh[2].
Ku sabab éta, masalah anu disanghareupan nyaéta kumaha nyieun logam nu murah sarta aya dina jumlah-jumlah nu réa. Dina tanggal 23 Pebruari 1886, saurang ahli kimia anu umurna 22 taun anu ngaranna Charles Martin Hall manggihan solusi masalah éta sarta lahir jaman logam anyar, jaman alumunium[2]. Manéhna ngalééhkeun cryolite, hiji sanyawa aluminium, nu dicampur jeung aluminium oksida, sarta ngocorkeun arus listrik saarah kana campuran éta[2].
Sanggeus dilééhkeun, muncul kancing-kancing leutik aluminium metalik, prosés kahiji anu kungsi kapanggih pikeun ngahasilkeun logam[2]. Aluminium mékanik nyaéta sajenis logam bodas kawas pérak anu ngempur anu beuratna kira-kira ngan hiji pér tilu ti beurat beusi[2]. Logam éta bisa dirobah jadi kawat-kawat anu leuwih lemes ti buuk-buuk anu panglemesna, sarta dijieun jadi lembaran-lembaran sababaraha kali leuwih ipis ti kertas hiji buku[2].